Mundakako Udala - Mundakako webgune berria\nMundakako webgune berria\nMundakako Udalak webgune berria dauka. Hilabetetan zehar BiscayTIK Fundazioarekin lankidetzan aritu ondoren, www.mundaka.org web atariak itxura berritua eta eduki gaurkotuak ditu. Horrez gain, webgunearen bidez udaletxearekin izapide telematikoak egiteko aukera eskainiko zaie herritarrei; izan ere, bideratze telematikoak ahalbidetzea webgunearen helburu nagusietako bat da.\nMundakako Udalak eta tokiko beste lau administraziok BiscayTIK proiektuko hasierako fasearen garapenean parte hartu dute erakunde pilotu gisa. Argitaratu berri den webguneak herritarrentzako interesgarria den informazioa dauka, hala nola, udaletxearen antolamendu eta osaketari buruzkoa, udal zerbitzu eta baliabideak eta udalerriko egitura ekonomikoaren azalpena. Halaber, kostaldeko herri honetara datozen bisitariei zuzendutako eskaintza kultural eta turistikoa batzen du. Erabiltzaileek mapa interaktiboak kontsultatzeko, jakintza-alor anitzeko edukiak aurkitzeko edo eguraldiari buruzko informazioa denbora errealean jakiteko aukera izango dute, Mundaka.org webguneak teknologiak berrienak erabiltzen baititu.\nHerritarren eskura daude jada ohiko 15 izapide eguneko 24 orduetan eta asteko 7 egunetan. Izapideok udaletxeko ateak zabaltzen dituzte webgunearen bidez, aldi berean bideratze telematikoa ahalbidetuz eta herritarren eta administrazioaren arteko harremana estutuz. Mundakako biztanleek nahi duten leku eta momentuan egin ahal izango dituzte haien kudeaketak, denbora eta esfortzua aurreztuz eta, ondorioz, haien bizi-kalitatea hobetuz. Izapideak urrutitik egiteko aukera izateaz gain, pertsona bakoitzak bere izapideen egoera jakin ahal izango du edozein momentutan, izapideen historia ikusi ahal izago du eta, lehendik egindako ziurtagiri bat berriro behar izatekotan, agiria berriz inprimatzeko aukera emango zaio.\nHemendik aurrera honako 15 izapideak egin ahal izango dira: Eraikuntza berriko eraikinen lehen erabilerako lizentzia, Distantzia ziurtagiriak, Hirigintza gaietako informazioa, Erroldan alta, Erroldako datuen aldaketa, Atzerritarren errolda berriztatzea, Errolda-agiria, Errolda ziurtagiriak, Ziurtagiri bereziak, Erroldan baja emateko eskaera, Banku helbideratzeak, Eskari-orri orokorraren eskaera, Dokumentuak ematea, Kexak, iradokizunak eta eskerrak eta azkenik Hitzorduak. Gainera, laster 100 izapide baino gehiago online egin ahal izango dira, udaletxeetan egiten diren izapideen % 99, hain zuzen ere.\nIzan ere, BiscayTIK proiektua Bizkaiko Foru Aldundiaren apustu handia da eta teknologia berrien bidez herritarren eta administrazioaren arteko tartea txikitzea du helburu. Hori lortzeko, Mundakak aurrerapauso handia eman du jada udaletxeko aplikazioak eguneratuz.


Bailarako odol emaileek diplomak eta intsigniak jasoko dituzte igandean, Loiolan - Urola Kostako Hitza : Urola Kostako Hitza\nUrola Kostako odol emaileek igandean egingo dute urteroko batzar nagusia Azpeitian. Gogartetxean egingo dute ekitaldi nagusia, 13:00etan, eta bazkariarekin borobilduko dute bilkura; 140 lagunek eman dute izena bazkarirako.\nIazko bilkuran atera zuten taldeko argazkia.\nIgandean, urriak 28, egingo dute aurtengo batzar nagusia Urola Kostako odol emaileek. Aizarnazabalgo, Azpeitiko, Azkoitiko, Errezilgo, Getariko, Itziarko, Zarauzko, Zestoako eta Zumaiako odol emaileak daude bertara deituta. Urtero legez, 25 aldiz edo gehiagotan odola eman duten hainbat lagunek aitortza jasoko dute igandeko bilkuran, diplomak eta intsigniak banatuz.\nIgandean, 11:45ean elkartuko dira Loiolan batzarrean parte hartuko dutenak. 12:00etan meza izango da basilikan eta 13:00etan hasiko da batzarraren ekitaldi nagusia, Gogartetxean. Ohi dutenez, lagunarteko bazkariarekin borobilduko dute urteroko topaketa eskualdeko odol emaileek. Kiruri jatetxean bazkalduko dute, 14:30etik aurrera, eta 140 lagunek eman dute bazkaltzeko izena.


Kategoriako oinarriak eta gaiak FARMAZIAKO LAGUNTZAILEA\n.@@@1093/2006 EBAZPENA, urriaren 4koa, Osakidetzako zuzendari nagusiarena. Ebazpen honen bidez onartzen dira Farmaziako laguntzaileen kategorian Osakidetza-Euskal Osasun Zerbitzuan lotura estatutario finkoa lortzeko hautatze probak arautuko dituzten oinarri espezifikoak. Aipatu kategoria osasuneko teknikari laguntzaileen lanbide taldekoa da eta destinoak Osakidetzako-Euskal Osasun Zerbitzuko erakundeetakoak izango dira.@@@\nBigarren.- Osasuneko teknikari laguntzaileen lanbide taldeko farmaziako laguntzaileen kategorian lotura estatutario finkoa lortzeko hautatze probak arautuko dituzten oinarri espezifikoak onartzea, I. Eranskinean agertzen direnak.\nOINARRI ESPEZIFIKOAK, FARMAZIAKO LAGUNTZAILEEN KATEGORIAN OSAKIDETZA-EUSKAL OSASUN ZERBITZUAN LOTURA ESTATUTARIO FINKOA LORTZEKO HAUTATZE PROBAK ARAUTUKO DITUZTENAK. AIPATU KATEGORIA OSASUNEKO TEKNIKARI LAGUNTZAILEEN LANBIDE TALDEKOA DA ETA DESTINOAK OSAKIDETZAKO-EUSKAL OSASUN ZERBITZUKO ERAKUNDEETAKOAK IZANGO DIRA.\n1.1.-Deialdi honen xede izango dira farmaziako laguntzaileen kategoriako destinoak, osasuneko teknikari laguntzaileen lanbide taldekoak, Osakidetza/Euskal Osasun Zerbitzuko erakundean destinoa dutenak, II. ERANSKINAN bilduak.\nIzangaiek deialdian parte hartzeko baldintzak eskabideak aurkezteko epearen azken egunean bete beharko dituzte, oinarri orokorretan ezartzen diren salbuespenetan izan ezik. Eta destinoa lortuz gero, baldintza horiek eta oinarri orokorretan eskatutako beste betebeharrak bete beharko dituzte harik eta destinoaz jabetu arte:\na) Hezkuntza eta Zientzia Ministerioak emandako Farmaziako teknikarien titulazioa edo baliokidea izatea edo izateko moduan egotea, 186/2005 Dekretua, uztailaren 19ko, Osakidetza Zuzenbide Pribatuko Entitate Publikoaren lanpostu funtzionalak arautzen ditueneko, I. eranskinean zehaztutakoa betez.\n- Hezkuntza eta Zientzia Ministerioak emandako Farmaziako teknikari titulazioa edo baliokidearen fotokopia konpultsatua edo notarioaren testigantza, 186/2005 Dekretuko I. Eranskinean zehaztutakoa betez, uztailaren 19koa, Osakidetza Zuzenbide Pribatuko Entitate Publikoaren lanpostu funtzionalak arautzen dituenekoa.\nDESTINOEN ZERRENDA\tKATEGORIA: FARMAZIAKO LAGUNTZAILEA\nLANPOSTU FUNTZIONALA: FARMAZIAKO LAGUNTZAILEA\nKategoria destino kopurua 8 8\nOSASUNEKO TEKNIKARI LAGUNTZAILEEN LANBIDE TALDEKO FARMAZIAKO LAGUNTZAILE KATEGORIAKO MEREZIMENDUEN BAREMOA.\nOsakidetza/Euskal Osasun Zerbitzuko Osasun Zerbitzuetako, Gizarte Segurantzako edo komunitate autonomoetako Osasun Zerbitzuetako edo edozein herri administraziotako erakundeetan farmaziako laguntzaile gisa emandako zerbitzuen hilabete bakoitzeko, Europar Batasuneko kide diren gainerako estatuetako sare publikoko osasun zerbitzuetan emandako zerbitzua barne, 0,20 puntu.\nOSASUN TEKNIKARI LAGUNTZAILEEN LANBIDE TALDEKO FARMAZIAKO LAGUNTZAILEEN GAI ZERRENDA\nA)\tFARMAZIAKO ESTABLEZIMENDUETAKO IZAKINEN KONTROLEKO ETA ADMINISTRAZIOKO PROZEDURAK:\n1.- Izakinen kontrola:\n1.1.- Segurtasuneko eta higieneko arauak produktu farmazeutikoak gordetzean.\n1.2.- Izakinak kontrolatzeko metodoak\n1.3.- Funtsezko informatika: datu baseen programa aplikatuak, testu tratamenduko programak, izakinen kontrolera eta kontularitzara egokitutako programak.\n2.- Legeri farmazeutikoa: medikamentuaren legea eta deontologia farmazeutikoa.\n3.- Antolamendu farmazeutikoa:\n3.1.- Medikamentuen produktuak gordetzeko, mantentzeko eta antolatzeko metodoak.\nB)\tPRODUKTU FARMAZEUTIKOEN BANAKETA:\n4.1.- Medikamentuak edo botikak: Definizioa, motak, espezialitate farmazeutikoak, formula magistralak, prestakinak edo formula ofozinalak, aurrez prestatutako medikamentuak. Banaketan kontuan izan beharreko kontuak.\n4.2.- Ondorengo kontzeptuak: Substantzia sendagarriak, eszipienteak, lehengaia, forma galenikoa edo forma farmazeutikoa, produktu ertainak, produktu sanitarioak.\n4.3.- Ospitaleetako protokoloak.\n4.4.- Biltegi farmazeutikoetako protokoloak.\n5.- Funtsezko farmakologia:\n5.1.- Botiken sailkapen anatomo-terapeutikoa\n5.2.- Alderdi orokorrak: ekintzako mekanismoak eta eraginak\n5.3.- Forma galenikoak edo farmazeutikoak: emateko eta botatzeko bideak\n5.4.- Dosia, indikazioak eta kontraindikazioak, botikagatiko interakzioak, bigarren mailako efektuak, aurkako edo espero gabeko erreakzioak. Medikamentuen toxikotasuna.\n5.5.- Botikak erabiltzerakoan urratsak. Agindutako tratamendua jarraitzearen garrantzia.\n5.6.- Medikamentuak gordetzea, alterazioak eta iraungipena\nC)\tC)\tPREPARATU FARMAZEUTIKOAK PRESTATZEA:\n6.- Farmaziako laborategian sartzea:\n6.1.- Farmaziako laborategian ohikoak diren materialak: motak, erabiltzea eta aplikazioak\n6.2.- Materiala garbitzeko eta deskontaminatzeko teknikak eta prozedurak. Erabilitako produktuak eta ekipoak.\n6.3.- Funtsezko kontzeptuak eta operario fisikokimikoak: neurketako unitateak eta metodoak, material bolumetrikoen eta balantzen erabilera, disgregazio eta banaketa mekanikoak: molturazioa, zernidoa, filtrazioa, dekantazioa, banaketa difusionalak: destilazioa, ebaporazioa, erauzketa, xurgatzea, adsortzioa, kontzentrazioa: kontzeptua eta espresioa.\n7.- Farmazia galenikora sarrera:\n7.1.- Forma farmazeutikoaren kontzeptua. Motak: ahoko erabilerako formak, parentalak, topikoa, errestala.\n7.2.- Medikamenduak hartzeko bideak.\n7.3.- Laborategiko materiala eta ekipoak forma farmazeutikoak prestatzeko: moldeak, eskuzko kapsulatzaileak eta automatikoak, konprimatuak prestatzeko ekipoak.\n7.4.- Forma farmazeutikoetarako ontziak: motak, erabilera eta sinbologia.\n7.5.- Ontziratzea eta etiketa jartzea.\n7.6.- Printzipio aktiboaren kontzeptua.\n7.7.- Eszipientearen kontzeptua: farmazia galenikoan gehien erabiltzen diren eszipienteak.\n7.8.- Produktu farmazeutikoak kontserbatzea eta horren alterazioak: Kausak.\n7.9.- Ekipoen eta instalazioen operazioko edota kontroleko prozedurak eta teknikak: operazioko eta kontroleko parametroak, segurtasuneko gailuak.\n8.- Segurtasuna eta higienea:\n8.1.- Egokitzeko gida.\n8.2.- Segurtasuneko funtsezko araudia prestatze prozesuan.\n8.3.- Higieneko funtsezko arauak.\n8.4.- Ordenako eta mantentze lanetako arauak.\n8.7.- Fabrikazio gida.\n8.8.- Produktu gida.\nD)\tD)\tOINARRIZKO AZTERKETA KLINIKOAK EGITEA:\n9.- Desinfekzioko eta esterilizazioko kontzeptuak eta teknikak:\n9.1.- Produktu desinfektatzaileak eta antiseptikoak.\n9.2.- Esterilizazio metodoak.\n9.3.- Esterilitateko baldintzak egiaztatzeko metodoak.\n10.- Fisikako eta kimikako oinarrizko kontzeptuak:\n10.2.- Beroa eta tenperatura\n10.3.- Materia gehitzeko egoerak: kontzentrazioak, disoluzioak, teknika bolumetrikoak.\n11.- Azterketako laborategien materiala:\n11.1.- Bolumen bolumetrikoa.\n11.2.- Laborategiko oinarrizko ekipoak eta instrumentuak: erabilera eta aplikazioak.\n11.3.- Analisi klinikoko laborategian gehien erabiltzen diren erreaktiboak.\n12.- Segurtasuna eta higienea:\n12.1.- Laborategiko segurtasuneko oinarrizko araudia.\n12.2.- Laborategiko higieneko oinarrizko arauak.\n12.3.- Hondakinak eta materialak modu kontrolatuan desagerrarazteko teknikak.\n12.4.- Laborategiko ordenako eta mantentze lanetako arauak.\n13.- Saiakuntza kualitatiboak eta kuantitatiboak:\n13.1.- Aztertu beharreko laginak prestatzeko teknikak\n13.2.Analisi klinikoen metodoen oinarrizko printzipioak: organoleptikoak, fisikoak, kimikoak, entzimatikoak, immunologikoak, mikrobiologikoak.\n13.3.- Emaitzen espresioa.


Ollantaytamboko lurzoru publikoan kultura- eta komunikazio-ekipamendua jartzeko proiektua | CÁTEDRA UNESCO Kultur paisaiak eta Ondarea\nOllantaytamboko lurzoru publikoan kultura- eta komunikazio-ekipamendua jartzeko proiektua\nPaisaia, ondare eta lurraldeari buruzko ikerketa eta proiekzio soziala\nOllantaytambokoa bezalako lurralde-eremuetan, non eraikitako kultura-ondarearen balioak inguruko paisaiarik gabe zentzurik ez duen, bertako ondarearen zaintzak eraikitakoaren gaineko ekintza bakoitzaren helburuetako bat izan behar du, eta ondorioz, baita eraikuntza berrikoarenak ere. Bertako eraikuntzan bi balio kultural identifikatu ahal ditugu: diseinua eta teknologiak. Diseinuak, berez, ingurunearen baldintza bioklimatikoei erantzuten die eta, hori dela-eta, diseinu berriak proposatzeko unean baliagarria da hori aztertu eta kontuan hartzea. Bertako teknologiei dagokienez, litekeena da horietako asko erabilera garaikidekoa izatea eta, beraz, interesgarria da eraikuntzan arriskuak ekiditeko teknika hobetuak aplikatu direla-eta, diseinu garaikideetan aplikatzea, eta are gehiago arkitekto eta ingeniarien proiektu formalen ondorio badira.\nLur bidezko eraikuntza-teknikak aplikatzen dituen eta indarrean dagoen araudia betetzen duen proiektu bakoitza auto-eraikitzaileen ikaskuntza- eta hedapen-aukera bat da, eraikuntza on batek adierazten duenarena, auto-eraikuntzarako eskuliburuak egitea.\nEraikuntzan material tradizionalak erabiltzeak obraren kostuak txikiagotzen ditu, materialaren kokapenaren hurbiltasunaren arabera. Buztin-hormaren teknikarako lurra erabiltzearen kasuan, Urubambako Haranean kalitate bikaineko harrobiak daude, eta horren adibide dira bertan material horrekin eraikitako etxebizitzak eta hotel turistikoak. Haranaren behealdean gehien erabiltzen den teknika adobea izan arren, buztin-horma tokirik altuenetan aurki daiteke, hau da, ur gutxiago dagoen eta lurrak buztin gutxiago duen tokietan. Geltokiaren proiektuaren kasuan buztin-horma da proposatutako teknika, eskulan gutxiago eta egiteko denbora laburragoak ahalbidetzen dituelako.\nOllantaytamboko tren-geltoki berria Machu Picchurako abiapuntua da turistarentzat, bisitan etengabe zaindu behar duen ibilbidearen barruan, esperientzia ahaztezin eta atsegin bihurtuz. Egonaldiaren lagun diren giro arkitektonikoek esperientzia osatzen dute, ingurunearekiko harmonia eta bidaiaren helburua errespetatuz


Proposamen interesgarriz beteta dator kultura agenda - Bergara - Goiena.eus\nProposamen interesgarriz beteta dator kultura agenda\nImanol Gallego 2015-01-09 14:05\nZabalotegi aretoan egingo den Txio-txioka antzezlana.\nUrtea umorez eta gogoz hasteko, ekitaldi interesgarriz betetako kultura gida aurkeztu du Udalak. Urteko lehen 31 egun hauetarako, adin tarte eta zaletasun askotariko pertsonak asetzeko moduko proposamen sorta antolatu dute.\nAskotariko aukerak izango dituzte nagusiek. Martxanteren eskutik autodefentsa feminista ikastaroa egongo da. Ekintza lasaiagoak nahi dituztenek Baga, Biga, Higa: euskarazko musikaren transmisioa eta sustapena hitzaldia izango dute 29an; eta 30ean, Gozoa, gazia eta antsietatea hitzaldi makrobiotikoa. Zineak ere tartea izango du.\nGaztetxoek euren tokia\nGabonetako ekitaldi zerrenda luzea atzean utzi eta gero, haurrek urtarrilean zehar euren tokia izango dute. Bihar, Zabalotegi aretoan urteko lehen DJ jaialdia egingo dute, eta, Amaia DJren eskutik, erritmo dantzagarrienak entzun eta dantzatuko dituzte, 18:30ean hasita.\nHilaren 18an, Zabalotegik, dantzaleku izateari utzi, eta herriko Taun-Taun taldearen Txio-txioka antzezlana hartuko du. 18:00etan, txotxongiloen bidez fantasiaz beteriko istorio bat ezagutuko dute 4 eta 8 urte bitarteko umeek, eta sarrerak 4 euro balioko du.\nHorrez gain, urtarrilaren 25ean, gaztetxoek lehenbizi Cómo entrenar a tu dragón 2 eta gero Guardianes de la galaxia filmak ikusteko aukera izango dute, biak Zabalotegi aretoan.\nEguraldiari aurre egin eta urtea kalean hasteko moduko hilabetea prestatu du Udaleko Kultura Sailak.


Zaintzaileak | Osatzetik Arintzera\nYou are browsing the archive for Zaintzaileak.\nPaliatibista izan pandemiaren garaian (2)\n%A %B %e%q, %Y in Humanizazioa, Osatzaile zauritua, Osatzetik Arintzera, Zaintzaileak\nMartxoaren amaieran izenburu bera zuen artikulua idatzi nuen, orduan lehenengo olatuan bete-beteta geunden sartuta. 8 hilabete geroago, bigarrenaren gordinenean. Beste hartan ahuntz bat ardien artean aukeratu nuen irudi moduan. Oraingo honetan, Titanic itsasontziaren musikariak. Horrela sentitu nintzen orduan, eta horrela sentitzen naiz orain ere.\nItsasontzia azkenean ez da guztiz hondoratuko, “salbatuko gara” modu batean edo bestean. Baina atzean lagatako hondamendia, eta falta dena, neurri itzelekoak dira. Paliatibista izatea garai hauetan zaurituetaz arduratzea da lehenik eta behin, gogor kolpatuak daudenak eta bizirik atera direnak. Dolu pila bat sortzen ari dira denbora gutxitan, hor lan ikaragarri handia dugu. Eskizofrenikoena guretzat da bizitzak salbatzen ere arduratzen garela, Covid19 pazienteak ere artatzen ditugunez.\nZainketa aringarriak egiten jarraitzea, mikrobiologia eta epidemiologia garai hauetan, aurrez aurreko kontsultak defendatzea da. Kutsatze arriskua alde batean eta presentziaren beharra bestean, haizea eta ura bezain beharrezkoa den presentzia. Ezin gara desagertu momentu hauetan, are gehiago, presenteago egon behar gara. Eskaera gainera gero eta handiagoa da, bigarren plano batean lagatako minbiziak, Alzheimerrak eta BGBK-k hor jarraitzen dute, ikusi nahi ala ez.\nPaliatibista izaten jarraitzea, garai nahasi hauetan, hemen bakarrik bizi den gaixo pakistandar bronkitiko larri haren ondoan jarraitzea da, eta buru-belarri laguntzea haren herrialdera itzuli ahal izateko, bere familiarekin itzultzeko. Urteak eman ditu hemen nola edo hala bizitzen, oxigenoari lotuta, arnas falta lagun. Lan egiteko erabat desgaitua. Diru iturria auskalo non eduki duelarik. Urteak eman ditu bere semeetako bat handik ekarri nahian, semeak bera zaintzeko, Ez dakit noraino barneratuta daukan bizitzaren amaieran dagoela, trasplanterik ezin diotela egin, eta arnasestua baretuko diona morfina izango dela. Baina ziur aski erabakirik hoberena hartu du etorriko dena behintzat senideen alboan igarotzeko.\nHorrelako istorioekin arduratuta egotea ez du lankide askok ulertuko. Denbora galtzea edo indarrak alferrik xahutzea dela pentsatu dezakezu EPIa 24 orduz jantzita mentalki badin badaramazu, ez baduzu eranzten tarteka eta koronabirusetik haratago begiratzen. Ez da erraza, baina bizitzak salbatzen saiatzeaz gain badaude beste zeregin garrantzitsu batzuk ere. Ez dut batere gustuko hizkera belizista, baina erretagoardia ere beharrezkoa da. Paliatibista izatea momentu hauetan da atzera eta aurrera ibiltzea zelai zabal hauetan.\nHonetaz gogoratuko gara datorren urtean eta datozenetan ere. Egindakoaz eta ez egindakoaz. Eta espero dut damuak baino pozak sentitzea.\n%A %B %e%q, %Y in Bizi gara!, Osatzaile zauritua, Osatzetik Arintzera, Zaintzaileak\nHitz berri bat ekarri du etxe askotara pandemiak, hitz zaharra bada ere. Erresilientzia: Egoera zail edo prozesu desatsegin bati aurre egiteko gaitasuna, amore eman gabe. Sufritzeko gaitasuna, zoritxarra jasatekoa, minaren tolerantzia, sendotasuna, erresistentzia, tolerantzia edo iraunkortasuna, beste modu batzuetan esanda. Endurance, ingelesez, resilience.\nHori ere bada, hain zuzen ere, Antartika kontinente izoztua alderik alde zeharkatu behar zuen itsasontziaren izena: “Endurance”. Trans-Antartika Espedizio Inperiala horrek ez zuen helburua lortu, baina beste zerbait agian handiagoa erdietsi zuten. Ia 2 urteko bidaia luzean, espedizioko 28 gizonak bizirik ateratzea izotzetatik, miraria ematen zuena. 1914ko abenduaren 5ean hasitakoa, 1916ko abuztuaren 30ean onik amaitzea. Besteak beste, txalupa txiki batean kapitainak eta talde txiki batek 1.300 kilometro egin ostean, laguntzaren bila joateko. Besteak beste, Hegoaldeko Georgiako mendilerroak zeharkatzea oinez, ia material barik. Eta azkenean, inor hil gabe, guztiak erreskatatuak izatea.\nTamainako abentura hura aurrera ateratzeko, lehenik eta behin, lidergotza sendoa behar da, eta Ernest Shackleton espedizio-buruak horixe erakutsi zuen. Bere buruan konfiantza. eta aukeretan sinestea. Nagusi ona izatea, konfiantza hori transmititzen diona taldeari. Irteerarik ikusten ez denean, baikortasun hori zabaltzen duen pertsona bat buruan edukitzea. Matxinadarik ez egotea eragozten dakiena.\nShackletonen hitzetan, horrelako momentu latzetan “gizakiaren arima biluzia” topatzen duzu. Interesgarria da hura irakurtzen jakitea…\n%A %B %e%q, %Y in Bizi gara!, Humanizazioa, Osatzaile zauritua, Osatzetik Arintzera, Zaintzaileak\nDenborak aurrera etengabean (2)\n%A %B %e%q, %Y in Bizi gara!, Zaintzaileak\nNostalgiak jota, 2.000 pertsona inguru hurbildu ginen irailaren 25ean Euskalduna jauregira, eta beste hainbeste hurrengo egunean. Bi rokero zaharren arteko besarkada ikusteko bakarrik merezi izan zuen. Baita ekarritako gonbidatuengatik ere, bi rokero zaharrek oholtzaren gainean emandakoagatik, bi bertsolariek egindako sarreragatik. Inun baino alaiagoa ez dakit, baina ondo amaitzeko agur ederra izan zen, borobila.\nOroiminetik ere idatzi du Igor Leturia lagunak bere blogean, “Hertzainak dela eta…” postean. “Gure garaiak”, joan direnak, orduko sasoi argilun horiek. Eta gure seme-alaben garai hauek, ulertzen saiatzen gabiltzanak, beste rol batetik (aitarena) begiratzen ditugunak Igorrek eta biok. Urteak badoaz, eta ondo dago konturatzea. Ahal baldin bada estutasunik gabe.\nM. aldameneko bizilaguna ere badoa bizitzan aurrera, denon modura zahartzen. 90etara hurbiltzen bera, Igor eta biok 50etara. “Zein gazteak”, pentsatzen du M.-k. “Zein zaharrak”, gure seme-alabek. M.-ari zahardadea ez zaio gustatzen, behin baino gehiagotan esan dit zahartzea zein kontu txarra den, makaltzea zein tristea den. Eta zein guapoak diren gure seme-alabak, baita Maider eta biok ere.\nGaurko egunkarian arrunt gustura irakurri dut Nerea Ibarzabalek eta Mariñe Arbeok idatzitako artikulua, “Oraindik ez, baina”. Honi guztiari buruz hitz egiten dute, ziklo hauei guztiei buruz. Herenegun seme-alaben aulkiak bultzatzen genituen, etzidamu zeinek bultzatuko ditu geureak? Euren hitzetan:\n“Nahi nuke ingurukoak lasai eta ondo zaintzen utziko digun mundu bat, eta hau denok geure arduratzat sentituko dugun egun bat. Baina, antza, oraindik ez.”\nPD.- M.-k eta biok datorren hilabetean urteak egingo ditugu. “Zu ni baino askoz gazteagoa zara”. “Bai, baina hilabete berekoak gara”.


Irekia Eusko Jaurlaritza - Gobierno Vasco :: Larrialdietako zerbitzuek Anbotoko mendilerroan istripua izan duen mendizale bat erreskatatu dute\nLarrialdietako zerbitzuek Anbotoko…\n<iframe src="https://www.irekia.euskadi.eus/eu/embed/videos?video_path=2022%2F05%2F01%2Fnews_76886%2Fhtml5%2FRescate_Monte_Untzillaitz.mp4" width="320" height="210" allowfullscreen></iframe>\nLarrialdietako zerbitzuek Anbotoko mendilerroan istripua izan duen mendizale bat erreskatatu dute Iturria: Irekia\nRescate_Monte_Untzillaitz.jpg Iturria: Irekia\nEuskadiko Larrialdietako Zerbitzuak Mañariara, Untzillaitz mendira, mobilizatu zituzten atzo, larunbata, arratsaldean, Anbotoko mendilerroko bide batean oinez zihoanean erori eta min hartu zuen mendizale bat, 44 urtekoa, artatu eta erreskatatzeko. Ertzaintzaren helikoptero bat eta Zaintza eta Erreskate Unitateko Mendiko Ataleko agenteak hurbildu ziren istripua gertatu zen lekura, eta biktima erreskatatu eta Galdakaoko ospitalera eraman zuten.\nAtzo, larunbata, arratsaldeko zazpiak eta laurden aldera, SOS Deiak 112 Larrialdiak Koordinatzeko Zerbitzuari jakitera eman zioten mendizale batek istripua izan zuela Mañarian, Untzillaitz mendiko bide batean oinez zihoanean. Erori zenean, mendizaleak zauri irekia egin zuen orkatilan, eta ezin zen mugitu ere egin.\nEusko Jaurlaritzako Larrialdiei Aurre Egiteko Zuzendaritzako teknikari batek larrialdietako zerbitzuak, horien artean, Bizkaiko suhiltzaileak eta Ertzaintzaren helikoptero bat eta Zaintza eta Erreskate Unitateko Mendiko Ataleko agenteak, bidali zituen lekura, eta istripua izan zuen mendizalea artatu eta erreskatatu zuten, erorikoaren ondorioz ezin baitzuen oinez jarraitu. Zaurituari, 44 urtekoari, lagundu ondoren, Ertzaintzaren aireontziak eraman zuen Galdakaoko ospitalera osasun-zerbitzuek arta zezaten.


Tailer gastronomikoak - Erreserba Bilbao Bizkaia\nFamiliak / Haurrak\nNatura eta Natura Parkeak\nMuseoak eta Ikusikizunak\nIbilaldiak eta Bisitak\nIbilibideak eta TxanGoak\nErosketa Saskia 0 elementua elementu hutsean\n0 produktu produktu hutsean\n0,00 € Garraioa\nPrezioak BEZa barne\nProduktua erosketa gurditxoan sartu da\nProduktuak guztira (tax incl.)\nErosketak egiten jarraitu Jarraitu checkout\nGastronomia gure kulturaren parte da. Gure askotariko sukaldaritza onena erakusten dizuegu. Ikasi, dastatu eta gozatu.\nOrdenatu -- Prezioa: gutxienezkoa lehenengo Prezioa: gehienezkoa lehenengo Izena: A-tik Z-ra Izena: Z-tik A-era Erreferentzia: gehienezkoa lehenengo Erreferentzia: gutxienezkoa lehenengo\nBilbo ezagutzeko ibilbide gozoa\nEntzun al duzu inoiz karolinari, arroz pastelari edo gurin opilari buruz hitz egiten? Hirurak Bilboko pastel tradizionalak dira, eta Ibilbide Gozo honek haiek dastatzeko aukera emango dizu. Eta hiriko gozotegi zaharrenak bisitatzeaz gain, oinez mugituko gara Bilboko txoko enblematikoenak ezagutzeko.\nBERMEO TUNA TASTING - ATUNABOST ZENTZUMENETATIK\nAtun-espezie desberdinak eta haiek arrantzatzeko moduak ezagutzea, arrantzako eta kontserbako produktuen goi-mailako kalitatea eta arrantzako jardunbide onak balioan jarrita, baita gure kostaldeak espezie horrekin duen lotura ere, hori guztia museotik egindako bisita gidatu baten bidez eta azalpenezko bideo bat ikusita.\nESPERIENTZIA LEZAMAKOETXE BASERRIAN\nPakete honek honako hau biltzen du: 2 gau Lezamakoetxen (10-16 laguneko taldeentzat) + bertan prestatutako 2 gosari + esperientzia nekazal-turismoko establezimenduan bertan (denon artean taloa prestatu).\nEgun batez artzain era esklusiboan - Premium - Urkiola\n**UDA 2020** Esperientzia honetan era esklusiboan partekatuko dugu artzain baten egunerokoa.\nAFARIA ITSASONTZIAN EGUZKI SARTZEAREKIN BATERA\nZatoz familiarekin eta lagunekin eguzki sartze zoragarri batez gozatzera gure belaontzian. Getxo Kaitik 20:00etan irtengo gara eta Getxoko itsasertzetik nabigatuko dugu, hondartza eta itsaslabarrak ikusiz. Eguzki sartzeaz gozatuko gara ontzigainetik ardo on kopatxo batekin topa eginez, eta, horren ondoren, aingura botako dugu afaria hartzeko, kalitate...\nTXAKOLINA: TRADIZIOA, KULTURA ETA SENTSAZIOAK\nTxakolinaren iragana, oraina eta etorkizuna ezagutzera etor zaitez. Ardo fresko, bizi eta alai honen historia, eta txakolin ohitura handia duen udalerri baten historia jakin itzazu. Bakio, txakolin lurraldea.\nNombre de la experiencia*\tMASTER CLASS TAMARISES IZARRA JATETXEAN\nJavier Izarra chefaren eta bere taldearen eskutik, sorkuntzazko sukaldaritza-tailer honetan euskal gastronomiako errezeta berritzaileenak lantzen ikasiko duzu, esferifizazioen, gelifizazioen eta sifoiaren bidez, sukaldaritzako teknika modernoak eta abangoardiakoak erabiliz.\nArtzaina egun batez - Urkiola\n**UDA 2020** Esperientzia honetan, bisitariek artzainen ohiko jarduerak egingo dituzte.\n© Copyright Azul Marino Viajes · Condiciones de servicio · Política de cookies · Aviso legal


Gal 30 urte | Gal 30 urte – iparraldekohitza\nPablo Malo zinemagile donostiarra Lasa eta Zabala pelikula filmatzen hasi da. Filmak kontatuko du nola bahitu, torturatu eta hil zituzten Joxean Lasa eta Joxi Zabala ETAko kideak. Joanes Urkixok ...\n‘GAL 30 urte’ liburua esker onez jaso dute iheslariek, eta gertatu zen dena argitzeke dagoela nabarmendu GAL 30 urte izeneko liburua aurkeztu zuten atzo Baionan Martxelo Otamendi BERRIAko zuzendariak ...\nAirtor Renteria GAL hasi zelarik, duela 30 urte, jadanik iheslariak zineten. Nola bizi izan zenuten garai hura? Lurdes: Errefuxiatuen munduan ikastaroak egiten hasi ginen, euskara ikasteko eta alfabetatzeko. ...\nAitor Renteria Hogeita hamar urte pasatu dira GAL Ipar Euskal Herrian hilketak egiten hasi zenetik. Nolakoa izan zen garai hura zuretzat, gerla zikinaren atal hori? Lehenbiziko lehergailua 1973an izan ...\nGALen garaian ardura politiko eta poliziala izan zutenen soslaiak, garai hartan esandakoak eta GALek eragindako epaitegietako bide laburra jasotzen dituen sail berria erantsi dio BERRIAk GALi buruzko webguneari. Nor ...\n1983ko urriaren 18an, Joxemari Larretxea Goñi bahitzen saiatu zen GAL, ETApm-k bahitua zuen Alberto Martin Barrios Farmazia kapitainari buruzko informazioa eskuratzeko asmoz. Bahiketa “ekintza humanitarioa” zela esan zuen Jose Barrionuevo ...\nJoxean Lasa Arostegi eta Joxi Zabala Artano gazte tolosarrak izan ziren GALen lehen biktimak. Urriaren 15eko gauean Baionan bahitu, Donostian torturatu eta Alacanten, Bussoten (Herrialde Katalanak) hil zituzten, buruan ...\nIHESLARIAK 1984ko uztailean, Donibane Lohizuneko Consolation ostatuan egindako atentatuan zauritu zuen GALek Oliva Gallastegi. Atentatuaren ondorioz, bi egonaldi egin zituen erietxean, eta hainbat ebakuntza egin zizkioten. Atentatu haren ondorioak ...\nEpaitegietan Jakes Bortairu, Oroit eta Sala taldeko kidea Jenofa Berhokoirigoin Baiona Frantziako Gobernuak eta Poliziak GALen zer-nolako inplikazioa ukan duen aztertzen eta argiratzen aritu da Oroit eta Sala ...\nIKERKETA KAZETARITZA Aitor Renteria Daniel Velez hamarkada luzetan aritu izan da ‘Sud-Ouest’ egunkarirako lanean. Argazkilari gisa bizi izan zituen GALen urteak. Eskanerrari lotuta bizi zen garaiotan: bat autoan, ...


13 tokitan egongo dira eskura Errigorako kontserbak eta olioa - Aiaraldea.eus\n13 tokitan egongo dira eskura Errigorako kontserbak eta olioa\nIzar Mendiguren Cosgaya 2017-03-09 07:00 Jendartea Aiaraldea\nAiaraldea Komunikazio Leihoko bulegoan ere egongo da Erriberako produktuak eskatzeko aukera. Martxoak 14 aurretik egin behar da eskaera.\nAuzolanean egiten dituzte loteak. Argazkia: Errigora | Ikusi handiago | Argazki originala\n"Uztaberria" deitu diote Erriberako ekoizleak eta euskalgintza indartzea helburu dituen Errigorako udaberriko kanpainari. "Eskutik eskura, baratzetik sukaldera" hurbiltzea produktuak da asmoa. Hala, martxoaren 1etik 14ra Nafarroa hegoaldeko oliba-olio birjina estra eta kontserba-loteak eskatzeko aukera izango da, euskaraz etiketatuta eta jatorrizko prezioan.\nAiaraldea Komunikazio Leihoak ere egin du bat ekimenarekin. Horrez gain, Amurrion, Laudion, Okondon, Orozkon eta Urduñan ere egongo da erosketa egiteko aukera. Eskaerak jakinarazteko bi modu daude: www.errigora.eus atarian apuntatzea edo salmenta puntuetara bertaratzea.\nErrigorako produktuen salmenta guneak\nAiaraldea Komunikazio Leihoaren bulegoa\nEl meson taberna\n5 Tubacexeko langile bat hil da, bero handiko gune batean lanean zegoela eman dion bihotzekoaren ondorioz


Kalea, hankekin eta buruarekin salto egiteko eremua | herria | GAUR8 - mila leiho zabalik\nKalea, hankekin eta buruarekin salto egiteko eremua\nGehienok petrilak, koskak eta barandak ikusten ditugun tokian, haiek saltoak praktikatzeko aukerak ikusten dituzte. Parkourra egiten dute, burua eta gorputza sinkronizatuta airean aritzen dira. Batzuk Lotzen Elkartean batu dira, parkourra salto ikusgarri eta erorketa ikaragarri sorta bat baino askoz gehiago dela uste baitute, norbere burua indartzeko era eta inklusio sozialerako tresna, adibidez.\nDesplazamenduaren arteak (ADD). Eremu urbanoan edota naturan dauden askotariko oztopoak azkar, zuzen, modu efektiboan eta estetikoan gainditzea, gorputzaren gaitasunak bakarrik erabilita. Hori da, gutxi edo gehiago, ADD deituriko jarduera fisikoaren funtsa. Hor barruan kokatzen da gure kaleetan gero eta presentzia handiagoa daukan parkourra eta baita freerunning deiturikoa ere. Finean, ADDen baitako diziplina bat da parkourra, akaso ezagunena gure inguruan. Kasu askotan ADDak izendatzeko parkour izena erabiltzen da.\nParkourraren sortzaile jotzen da David Belle (1973an jaioa). Jatorrian George Hebert izeneko armada frantseseko buruaren teknika metodoa dago. «Indartsua izan baliagarria izateko», defendatzen zuen militarrak, eta entrenamendu onena berezko mugimenduetan indartzea zela esaten zuen, natur gune askeetan. Entrenamendu metodo hori erabiltzen zuen David Belleren aitak. Suhiltzailea zen lanbidez eta entrenatzeko eskalada, saltoak, korrikaldiak, oreka lantzeko mugimenduak eta beste erabiltzen zituen. Bere aitaren mugimendu horiei begira sortu zitzaion David Belleri parkourra sortzeko ideia.\nParisko Lisses auzora joan zen bizitzera familia David Bellek 15 urte zituela. 80ko hamarkadaren amaieran, auzoko kaleetan emandako ordu luzeetan sortu zituzten Bellek eta lagunek ADDak, gorputzeko indarra eta buruarena modu orekatuan konbinatzen dituen jarduera fisikoa. Elkarri erronkak jartzen, esperimentatzen, jolas moduan hasi ziren eta gero eta serioago hartu zuten. Bellek eta lagunek sortu zuten Yamakasi talde famatua.\nDenborarekin lagun talde hori banatu egin zen. Bakoitzak bere ikuspuntuak eta praktikatzeko moduak zituen eta horietako batek bere moduari parkour izena jarri zion. Denborarekin besteak baino ezagunagoa egin zen, jatorrizko ADDak baino ezagunagoa. Adituen esanean, ADDak irekiagoak dira, autoespresioa eta sorkuntza barnebiltzen dituzte, eta parkourra zentratuago dago abiaduran eta eraginkortasunean.\nSare sozialen sorrerarekin munduaren luze-zabalean azkar zabaldu zen parkourraren berri eta hainbat tokitan sortu ziren trazatzaileak, parkourra praktikatzen dutenak.\nSalto eta akrobazia ikusgarri horien atzean bada lehen begiratuan ikusten ez den lana. Nork bere burua gainditzea, helmugak lortzeko borroka egitea eta ezina ekinez egiteko gaitasuna dira, besteren artean, parkourra eusten duten zutoinak. Oztopo bakoitzaren aurrean ez ezik, bizitzaren aurrean hartzen den jarrera ere bada oinarrian bultzatzen eta defendatzen dena.\nLotzen ADD Elkartea\nLotzen ADD Elkartea duela hiruzpalau urte sortu zen Gipuzkoan, hain justu, parkourraren oinarriak, filosofia eta balioak lehen lerrora ekartzeko helburuz. Sare sozialetan eta bideo jokoetan ikusten diren salto ikusgarri eta akrobazia ezinezko horiek baino xumeagoa eta sakonagoa delako parkourra ulertzeko eta bizitzeko duten modua.\nIrungo Elatzeta ikastetxean dauka Lotzen Elkarteak oinarrizko kanpalekua, Bentak auzoan. Bertako gimnasioan klaseak eskaintzen dituzte, haurrentzat zein helduentzat. Horrez gain, eskola batzuetan klaseak ematen dituzte eskolaz kanpoko jarduera gisa eta tailerrak ere eskaintzen dituzte herri desberdinetako deiei erantzunez.\nBeñat Jauregi Artola, Ibon Andueza Linazasoro, Urko Alvarez Garcia eta Raul Mihai agertu dira GAUR8ren hitzordura –alarma egoera ezarri bezperan–. Irungo Bentak auzoan badituzte parkourra egiteko toki onak. Gehienok eskailerak, petrilak, bankuak, barandak eta koskak bakarrik ikusten ditugun tokian, trazatzaileek saltoak egiteko tokiak ikusten dituzte, gainditu beharreko oztopoak, aukerak. «Parkour ikuskera» esaten omen zaio horri.\nBatzuek nerabezarotik daramate parkourra egiten, kalean, bakarrik. Anduezak eta Alvarezek horrela ezagutu zuten elkar, salto eta mugimendu artean. «Gu autodidaktak gara. Bakarrik ikasi dugu, bidean, arituaz. Baina garrantzitsua iruditzen zaigu ikasi duguna partekatzea eta horregatik sortu dugu elkartea. Parkourra ariketa fisiko eta mental oso indartsua da. Kaleko elementuak erabiltzen ditugu fisikoki eta mentalki garatzeko, gure burua gainditzeko. Garrantzitsua iruditzen zaigu hori egiten erakusten dizun norbait ondoan izatea. Guk ere eskertuko genuke gure garaian norbaitek erakutsi izan baligu, baina orduan gauzak desberdinak ziren. Parkourra bera ez zen hain ezaguna eta hain modakoa. Bazterrekoagoa zen, susmagarriagoa. Orain hasten diren haur eta helduei laguntzeko sortu dugu elkartea», hasi du azalpena Alvarezek. Bera klaseak ematen aritzen da, bai haurrei eta bai helduei. Kanpotik begira dagoenak trazatzailearen abilidade fisikoak baino ikusten ez dituen arren, parkourrak sustrai sakonagoak dituela nabarmentzen du.\n«Lan mentala fisikoa baino handiagoa da. Parkourrak zure buruari neurria hartzen laguntzen du; noraino, nola. Zure burua ezagutzeko tresna aparta da; zure gaitasunak eta ezinak ikusteko. Zure burua egoera desberdinetan jartzen duzu eta horrela ikusten duzu zertarako gai zaren eta zertarako ez, edota zein egoeratan zauden une horretan».\nBi ikasle klase omen ditu nagusiki; bultzada behar dutenak eta eutsi egin behar direnak. «Zure buruan konfiantza izatea oso garrantzitsua da. Batzuetan, konfiantza hori landu egin behar da. Nire ikasleen artean sekulako aurrerapena ikusten dut nik; lehen egunean ezertara ausartzen ez denak, pausoz pauso, aurrera egiten du. Fisikoki hobera egiten du eta, batez ere, burua indartzen du. Sekulako ariketa da buruarentzat. Eta besteek ere ikasten dute. Lehen egunetik salto zailenak egiteko gogoa duenak ulertzen du pausoz pauso joan behar dela, txikitik hasi behar dela handira iristeko. Hori ere ikasketa garrantzitsua da», jarraitu du.\nTerapeutikoa da parkourra. Norbere burua indartzeko eta konfiantza areagotzeko tresna da, ahalduntzeko tresna bat. Bide horretan, gero eta herrialde gehiagotan terapia psikologiko modura erabiltzen hasi dira. Gerrak birrindutako herri eta hiri askotan ere bertako gaztetxoek parkourrean topatu dute ihesbidea, Alepon kasu.\nLotzen Elkartekoek garbi daukate: parkourra egiten ikasi egin daiteke eta edonork edonon praktikatu dezake. «Oso estereotipo zurrunak osatu dira parkourraren inguruan. Akaso azken urteotan pixka bat samurtzen ari dira, sare sozialetan presentzia handia duelako eta gero eta jende gehiago ikusten delako kalean. Baina lehen arraroa zen parkourra egiten zuena, bakartia, normalean futbola gustatzen ez zitzaiona, apartatu egiten zena... Hori aldatzen ari da eta eskerrak», iritzi dio Beñat Jauregik. Bera 29 urte zituela hasi zen parkourrarekin eta garbi dauka luze segitu nahi duela. «Hori ere hautsi beharreko ustea da. Parkourra ez da gaztetxoen kontua. Bakoitzak bere neurrian egin dezake».\nHori da, hain justu ere, Lotzen Elkartearen beste helburuetako bat: parkourra beste era batera ikusaraztea. «Hemen eta munduan ezagutzen da parkourra. Baina hitz hori entzun eta teilatuetatik salto egiten duen jendea irudikatzen dute askok. Alderdi sentsazionalista bakarrik ezagutzen da. Edo hori ezagutzen da batez ere. Beste era batera ikusarazten saiatu behar dugu. Modu didaktikoan. Beldurrak gainditzeko modu bat, norbere buruan konfiantza irabazteko era. Askok uste dutena baino jende gehiagok egin dezake, bakoitzak bere neurrian. Adinik ere ez dauka. Nik denbora luzean egiten jarraitu nahi dut, zahartu arren», jarraitu du Jauregik.\nGorputzak eta buruak, parean\nBaldarrak, abilak, gazteak, zaharrak. Raul Mihaik garbi dauka parkourraren sekretua bat eta bera dela denentzat: gorputzak eta buruak bat egitea. «Parkourrak zure gaitasunen inguruko jakin-mina pizten du: gai izango al naiz hau edo bestea egiteko? Saiatu eta saiatu, garapen bat ematen da. Baina alderdi fisikoak eta buruak parean joan behar dute, entrenamendu fisikoez aparte, zure buruan konfiantza landu behar duzu. Gorputzak eta buruak parean joan behar dute. Salto baten erdian zalantza edo beldurra sortzen bazaizu, gaizki. Eta, alderantziz, buruz indartsu egon arren, gorputzak ez badu erantzuten, gaizki. Biak pare-parean joan behar dute».\nParkourrak sare sozialetan lortu duen ikusgarritasunak baditu bere argi-ilunak. Batetik, jarduera ezagutzera eman du eta normaldu egin du neurri batean. Baita, bestetik, parkourra teilatuz teilatu egiten diren salto ikusgarri horiek baino ez direla sinistarazi du. «Batzuetan hasiberriak sare sozialetan ikusten dituen akrobazia ezinezko horiek egin nahi ditu lehen egunetik bertatik. Neska-mutikoek hasieratik mortal bat edo gato bat egin nahi dute. Horrek bere denbora eskatzen du. Lehendabizi salto egiten eta erortzen ikasi behar da. Gure lana da ikasle horiei ulertaraztea pausoz pauso joan behar dugula», azaldu du Alvarezek.\nIzan ere, sare sozialetako salto harrigarri eta erorketa ikaragarri horietan ez da atzeko lana ikusten. «Salto bakoitzak, mugimendu bakoitzak, atzetik lan gogorra eta luzea du eta hori ez da ikusten bideo horietan. Horregatik, erraza ematen du».\nBeste gako garrantzitsua eman du Alvarezek: erortzen jakitea. «Oso garrantzitsua da; pareta bati heltzera zoazenean, salto egiten duzunean, korrika zoazenean… oso garrantzitsua da erortzen jakitea, ahalik eta min gutxiena hartzeko eta lesio larriak ekiditeko. Guk ez dugu lesionatu nahi denbora luzean segitu nahi dugulako parkour egiten».\nMihai ados dago. «Batzuetan komeni da modu kontrolatuan erortzea eta horrela erortzen ikastea. Horrek berak konfiantza ematen dizu salto bat egiteko orduan».\nKanpotik begiratuta arriskutsua begitandu arren, ez omen dute susto handirik izan parkourra praktikatzen. «Beste kirol batzuetan lesio garrantzitsuagoak izan ditut. Kanpotik ematen du parkourra oso arriskutsua dela. Baina nik, behintzat, inoiz ez dut egiten seguru egingo dudala ez dakidan zerbait. Ez duzu salto egiten pentsatuz ‘ea zer gertatzen den’. Ez, ez, ez da horrela. Saltoa abiatzen duzunerako buruan dituzu eman behar dituzun pauso guzti-guztiak, dena bisualizatzen duzu. Mentalki oso prestatuta joaten zara eta fisikoki ere badakizu gaitasunak landu dituzula. Prestakuntza oso garrantzitsua da», nabarmendu du Alvarezek.\nInklusio sozialerako tresna ere bada. Lotzen Elkartetik antolatzen dituzten jarduera guztiak doakoak dira parte hartzaileentzat. «Hori da gure filosofia. Baztertuta sentitzen den jende askok parkourrean topatzen du bere tokia. Ni, adibidez, oso kirolzalea naiz, baina ez zait futbola gustatzen. Futbola gustuko ez duen jende askok jarduera fisiko honetan topatu du bere tokia. Nik asko ezagutu ditut. Eta badaude futbola eta parkourra gustuko dituztenak, noski. Inklusiorako tresna ere bada. Kalean denbora asko pasatzen duten haur eta gazteentzat aukera ona da. Kalean zaude, bertan dituzu baliabide guztiak eta zapatila batzuk bakarrik behar dituzu, ez duzu besterik behar. Ez duzu futbol zelairik behar, ez baloirik, ez eskalatzeko oinetakoak… zure eskuekin eta hankekin nahikoa duzu», nabarmendu du Alvarezek.\nParkourra bakarrik edo taldean egin daiteke. Norberak bere buruarekin lan egiten du, baina lan hori kideekin partekatu dezake. «Parkourrean komunitate bat existitzen da eta komunitate horren izaera nahiko indartsua da. ADDak sortu zituztenentzat komunitatea oso garrantzitsua zen eta hori bultzatzen zuten: elkartasuna, lankidetza… Horregatik lehiaketen kontua nahikoa iskanbilatsua da parkourrean, hasieratik ulertu baita parkourrra ez dela praktika lehiakorra. Lotuago dago elkarrekin ikasteari eta elkarri laguntzeari, elkarren arteko lehiari edo konparaketari baino», azaldu du Jauregik. Badaude parkour lehiaketak, baina bistakoa denez ez dira Lotzen Elkartearen gustukoak. «Guk ez ditugu bultzatzen».\nKalea da parkourra egiteko tokia eta trazatzaile bakoitzak ditu bere toki kutunak. «Nik urteak neramatzan toki beretik pasatzen ia egunero eta halako batean pentsatu nuen; ‘hori salto batzuk egiteko toki ona da, ezta?’. Eta horrela hasi nintzen bertan praktikatzen. Gure inguruan topatzen ditugu tokiak eta oso onak direnean sitiakoak esaten diegu modu informalean», azaldu du Ibon Anduezak.\nBadira Parkour Park deiturikoak, espresuki jarduera horretarako prestatutako tokiak. «Aukerak ematen dituzte. Komunitatearentzat elkargune bat, elkar ezagutzeko, partekatzeko, entrenatzeko. Baina uste dut ez dagoela horretarako beharrik, badira aukerak kalean. Akaso faltan sumatzen duguna estalitako tokiak izatea da, hemen euri asko egiten baitu. Baina, tira, euria egiten duenean ere moldatzen gara. Parkour parkeak sortzen badituzte, izan daitezela gehigarri bat, ez gaitzatela horietara mugatu. Ez litzaiguke gustatuko kalearen erabilera mugatzea», jarraitu du Anduezak.\nErronka, emakumeak erakartzea\nLotzen Elkarteak dituen erronken artean bada garrantzitsu bat: emakume gehiago erakartzea jarduerara. «Desoreka handia dago. Egoera pixkanaka aldatzen ari da, oso mantso. Beste herrialde batzuetan adibidez lan handia egin dute arlo horretan. Hemen parkourraren munduan gabiltzan eragileak ere hasi gara desoreka horri arreta jarri eta egoera iraultzeko moduak pentsatzen», azaldu du Jauregik.\n«Lotzenen emakume bakarra daukagu. Zortzi gizon eta emakume bat. Ikasleen artean emakumeak ere baditugu, baina askoz gutxiago haurretan. Helduetan egoera desberdina da, gero eta emakume gehiago animatzen da. Baina garbi dago estereotipoak hautsi behar direla», gehitu du Alvarezek.\nEta parkourra egiteko ez da behar ez adinik, ez generorik, ez abilidade fisiko berezirik. Anduezaren hitzetan, bi gauza bakarrik behar dira, «parkourra egiteko gogoa eta irudimena».\nNork bere burua gainditzea, helmugak lortzeko borroka egitea eta ezina ekinez egiteko gaitasuna dira, besteren artean, parkourra eusten duten zutoinak\n«Gu autodidaktak gara. Bakarrik ikasi dugu, bidean, arituaz. Baina garrantzitsua iruditzen zaigu ikasi duguna partekatzea. Parkourra ariketa fisiko eta mental oso indartsua da»\nTerapeutikoa da parkourra. Norbere burua indartzeko eta konfiantza areagotzeko tresna da, ahalduntzeko tresna bat. Gero eta gehiago terapia psikologiko modura erabiltzen da\n«Batzuetan hasiberriak sare sozialetan ikusten dituen akrobazia ezinezko horiek egin nahi ditu lehen egunetik bertatik. Horrek bere denbora eta lana eskatzen du»


Waxapa… | barretartia\nenero 19, 2018 · de barretartia\t· en Entzuteko, Ikusteko, Irakurtzeko.\t·\nHona hemen urtarrilaren 17an Euskadi Irratiko FAKTORIA saioan egin dudan kolaborazioaren gidoia, irudiak eta loturak.\nEntzun saioa (6:30. minututik aurrera)\nDagoeneko arraroa egiten zaigu waxaparik gabe bizitzea. Nola egiten genuen lehen? Duela urte bete inguru waxapean egin behar ez genituenak aipatu genituen hemen, eta gaurkoan (ia) guztiok wasapean egiten ditugun gauza horietaz hitz egingo dut.\nEdozer txorakeri aitzakia hartuta TALDEAK SORTZEA. Kintoen hamaiketakoa, pitxirrintxi taldea lagunekin arratsalde pasa egiteko, familiako lagun ezkutua egiteko, eta abar! Ba kontuz ibili, pasa den astean Manuk dagoeneko aipatu zuen albistea: baimenik gabe norbait wasapean sartzeak izugarrizko isuna eduki dezake.\nIrudiak, EMOJIAK denetarako erabiltzea. Laburdurak erabiltzen hasi ginen, baina gaur egun (eta hemen aitortu behar dut nik egiten dudala) ia denetarako erabiltzen ditugu emojiak. Begiak itxita dituen tximinoa, behatz lodia gorantz, garagardoarena, flamenkarena eta aurpegiak. Zenbat irrifarre, begi kliskada eta batez ere musutxoak bidaltzen ditugun, amatxo maitea! Musu inflazioa daukagu. Birtualak, hori bai, gero benetakoak hainbeste emango bagenitu... Beno, kontua da, azkenean idazten ere ahaztuko zaigula, dena iruditxoen bidez egiten baitugu!\nPasa den udan gazte talde batek euskal emojien aplikazio bat sortu zuten, Euskalmoji, eta bertan taloak, agurrak, egurre! Bezalako esamoldeak, Olentzero, eguzki-lorea aurkitu ditzakegu. Nik faltan nabaritzen dut ergatiboaren aldeko emotikonoa.\nGero eta DEI GUTXIAGO egiten ditugu waxapa erabiltzeagatik. Duela gutxira arte deituko dizut esaten genuen eta deitu egiten genuen! Orain waxapari lotuta egoten gara, edo bestela ahots bidezko mezuak bidaltzen dizkiogu elkarri, walkie talkietatik arituko bagina bezala. Batzuei ahaztu egin zaie telefonoa telefono bezala ibiltzen!\nKLIK BIKOITZA. Hau, zalantzarik gabe, gizateriaren asmakizun zitalenetakoa da. Bikoteak, koadrilak eta beste hainbat harreman apurtu izan ditu. Klik bikoitzaren aurretik lasai asko bizi zinen zure mezua bidalita, bestaldekoak irakurri zuen edo ez jakin gabe. Baina ai! Klik bikoitza iritsi zen gure bizitzetara eta bihotz taupadak galtzen ditugu mezu bidali eta hartzaileak 5 segundotara ez badigu erantzuten. Zergatik ez dit erantzuten? Haserre dago? Ez du nirekin hitz egin nahi? Ez diot axola?\nTXORAKERIA guztiak zure inguruko guztiei bidaltzea. Edukiak zabaltzeko inkontinentzia batean bizi gara. Zerbait jaso bezain azkar gauden talde guztietara bidaltzen dugu: dantza egiten duen txakurra, Paulo Coelhoren esaldi mantra zoragarria, eta nola ez, bere gorputzeko zati nabarmena duen pertsona horren argazkia... Berdin du lehengusuen zerrendara edo ikastolako gurasoena bidaltzea, eta berdin du dagoeneko 10 talde desberdinetatik jaso baldin baduzu ere, kontua da ez etetea, garai batean zorte ona eskuratzeko eskatzen zizkizuten mezu-kate horiek bezala.\nGai baten erdian ZERIKUSIRIK EZ duten gauzak esatea. Hortxe zabiltzate taldean asteburu zoragarri bat prestatzeko data erabakitzen, eta daten artean hortxe sartzen da norbait auzoko erripak ea norbaitek nahi dituen galdetzen. Edo izugarrizko albistea botatzen du eta segituan taldeko norbaitek beste albstetzarra botatzen du, zure 5 minutuko fama lapurtuz. Ba ez, horrela ez!\nZenbat aldiz taldetik ATERATZEKO botoia sakatuko genuke, ezta? Baina ez dugu egiten! Borde bat naizela pentsatuko dute, eta hortxe jarraitzen dugu, irakurri gabeko 145 mezurekin. Horri deitzen zaio talde-presioa, lagun maiteak! Gizaki sozialak gara eta mugak jartzen dizkiogu elkarri.\n← Euskaraz horrela esaten dugu\nNeguan bero egoteko… →


Musikari ttikiak tailerrerako izen emateko epea irekiko du Berako Musika Eskolak - Bortziriak - Erran.eus\nMusikari ttikiak tailerrerako izen emateko epea irekiko du Berako Musika Eskolak\nTtipi-Ttapa 2019-02-08 20:00\nAurten lau urte beteko dituzten haurrei zuzendutako musika tailerra antolatu du Berako Isidoro Fagoaga Musika Eskolak.\nAurten 4 urte beteko dituzten haurrei zuzendua, otsailaren 11tik 26ra apuntatu daiteke\nBerako Isidoro Fagoaga Udal Musika Eskolak, Berako Udalaren eta Nafarroako Gobernuaren laguntzaz ‘Musikari ttikiak’ musika tailerra antolatu du, 2015ean jaiotako haurrei zuzendua. Izena emateko epea otsailaren 11tik 26ra irekiko da.\nMatrikularen prezioa 35 eurokoa izanen da eta plaza mugatuak dira. Berako haurrek lehentasuna izanen dute. Hain zuzen, 45 minutuko lau saio eginen dira Musika Eskolan martxoaren 15, 22 eta 29an eta apirilaren 5ean, ortzirale arratsaldetan (ordutegiak matrikularen arabera egokituko dira). Klaudia Oyarzun, Aralar Udal Musika Eskolako irakasleak emanen du ikastaroa. Izena emateko 948 012 012 telefonora deitu behar da (astelehenetik ortziralera 08:00etatik 19:00etara).\nMusikaren, jokoaren eta esperimentazioaren bidez gorputza eta ahotsaren jabetza landuko dute. Tailerren ikuspen globala hagitz zabala da, bertan ikasleen kapazitate espresiboak, musikalak, intelektualak eta motrizeak garatuko dituzte eta kantuen errepertorio egokia ere landuko dute.


1.000 eskoriatzar pasa deitu ditu Eskoriatza Garbiak hondakinen gaineko galdeketara, domekan - Eskoriatza - 2014-02-21 - Goiena.eus\n1.000 eskoriatzar pasa deitu ditu Eskoriatza Garbiak hondakinen gaineko galdeketara, domekan\nUbane Madera 2014-02-21 11:00\nHondakinak batzeko atez atekoa edo bosgarren edukiontzia, zer nahiago duten galdetuko diete domekan Eskoriatzako San Pedroko eta Intxaurtxuetako auzotarrei eta Gaztanadui kaleko 27-29 atarietako bizilagunei. Antolatzaileak Eskoriatza Garbia Herri Plataformak jakinarazitakoaren arabera, 1.053 bizilagun inguruk izango dute bozkatzeko aukera. Domekan, 10:00-18:00etara da hitzordua, EPAn (Eroski ondoan).\n"Eskoriatzar gehiengoak argi eta garbi erakutsi du Udalak zaborrak biltzeko atez ateko sistema ezartzeko hartutako erabakiaren aurka dagoela. Jasotako 1.240 sinadurak, manifestaldi ugari eta zabor poltsez atonduriko Eskoriatzako balkoi eta leihoak protesta moduan ikusi ondoren, ematen duenez ez dira nahikoa izan Udalak bere erabakia birplanteatzeko. Guzti horrengatik, herri kontsulta hau aurrera eramatea erabaki dugu".\nHori abiapuntu egin dute domekarako hitzordua Eskoriatza Garbia plataformakoek. 10:00etarako gertu izango dituzte galdeketarako hautesontziak Intxaurtxueta 20ko EPAn (Eroski ondoan). "Bi hautestontzi izango dira. Lehen orduan zigilatu egingo ditu notarioak. Eta gero 16 herritar boluntario egongo dira bozketa zaintzen, 18:00ak arte, bi txandatan banatuta. Ez da egongo Eskoriatza Garbiako kide bat bera ere", esplikatu du Rafael Salidok, Eskoriatza Garbia Herri Plataformako ordezkariak.\n"1053 inguruk izango dute bozkatzeko aukera. Auzotarren zerrenda dugu, 18 urtetik gorakoena. Ezin izan dugu errolda erabili, datuen babeserako legerik ez urratzeko. Botoak, berriz, etxez etxe banatu ditugu: bina gutun-azal, eta bina boto, azalpenak ematen dituen gutun batekin", Salidok esandakoaren arabera.\n"Erabakia errespetatzearen aldekoak"\nDomekan, 18:00ak arte izango da botoa emateko aukera. Ordu horretan notarioak botoak balioztatuko ditu, eta Eskoriatza Garbiakoek 19:00etan jakinaraziko dute emaitza. Gero, osoko bilkura batean aurkeztuko dituzte. "Hiru hilabetetan proba pilotua egin dutenen iritzia jakin gura dugu. Gu herritarren iritzia eta erabakia errespetatzearen aldekoak gara, Igeldon egiten diharduten modura. Eskoriatzan erakutsi gura duguna da ez dela errespetatu behar herritarren iritzirik", azpimarratu du Eskoriatza Garbiako ordezkariak.


SPRIk bere laguntza eta zerbitzuen berri eman die Gipuzkoako enpresariei - SPRI\nSPRI / Berriak SPRI / SPRIk bere laguntza eta zerbitzuen berri eman die Gipuzkoako enpresariei\nAmpliar Ekonomiaren Garapen eta Lehiakortasun Sailaren menpe dagoen SPRI-Enpresa Garapeneko Euskal Agentziako zuzendari nagusia, Alexander Arriola Lizarriturri jauna, gaur goizean batzartu da Gipuzkoako berrogeita hamar enpresarirekin Gipuzkoako patronalak (ADEGI) antolatutako jardunaldi batean. Arriola jaunak bertatik bertara azaldu die zeintzuk diren Jaurlaritzak euskal enpresei laguntzeko eskaintzen dituen laguntza eta zerbitzuak, laguntza horien bidez gehiago fakturatu eta enplegua sor dezaten eta, bide horretatik, “Euskadiko BPGri hazten lagundu diezaioten. Gure helburua da Gipuzkoako enpresariak, euskal enpresariak, hurbil sentitu ditzala SPRI eta Eusko Jaurlaritza. Jakin ezazue zuen ardura gure ardura ere badela”.\n– Finantzaketarako eta zirkulatzailerako laguntza.\n– Inbertsiorako laguntza: produktiboak edo produktu berriak.\n– Eragin bultzatzaile nabarmena duten proiektu estrategikoetarako laguntza.\n– Enpresen baliabide propioak indartzea.\n* Spriren kanpo sarea egokitzea eta birdimentsionatzea (16 buelgotik 13ra igarotzea eta Alemanian bulego bat irekitzea).\n* Nazioartekotzearen Euskal Sistema bultzatzea.\n* Enpresen nazioartekotze fase bakoitzerako ad hoc tresnak sortzea.\n* Giza kapitala arlo honetan trebatzea.\n– nazioartekotze maila: hasiera, finkapena, ezarpena.\n– enpresa eragileen hornitzaileen nazioartekotzea bultzatzea.\n– ustiapen-eragiketak diruz laguntzea\n– Nazioartekotze bekak: Profesionalak kanpo-merkataritzan eta, oro har, nazioartekotzean trebatzea, euskal enpresek arlo horretako langile kualifikatuak izan ditzaten.\n– Mugikortasun bekak: gazteen profesionalizazioa eta nazioartekotzea bultzatzea lanbide-jarduera batekin lotutako praktika egiten atzerrian.\nProfesionalak kontratatzea mikroenpresetan eta enpresa txikietan. Langileak jatorrian kontratatzen laguntzea, esportazio-jarduerei hasiera emateko: langile espezialistak aukeratzeko gastuak, soldata. Nazioartekotze- eta mugikortasun-programetan trebatutako bekadunen kontratazioa erraztea.


Herriaren ahotsa balkoian - Azpeitia - uztarria.eus\nHerriaren ahotsa balkoian\nEuskal Presoak Euskal Herrira Azpeitiko Topagunea 2005-02-23 22:02\nUrriaren 20an hasi eta urte bukaerara arte, martxan da Euskal Presoak Herrira! Azpeitiko Topaguneak herriko balkoi guztietan Euskal Presoak Euskal Herrira! dioen maindirea jartzearen aldeko kanpaina.\nAzpeitian, eta orohar Euskal Herri osoan, hamaika era ezberdinetara zabaldu izan dugu Euskal preso politikoen eskubideen aldeko aldarria. Beraien izaera politiko onartzea, prozesu politikoan parte hartzeko duten eskubidea azpimarratzea eta, kaleratu aurretik, jaioterritik gertuen dituzten espetxeetan egoteko eskubidea errespetatzea besteak beste.\nBide horretan, garrantzitsua ikusten dugu beste jauzi bat ematea. Aurrera egitea, alegia. Eta horregatik jarri dugu martxan "Herriaren ahotsa balkoian" kanpaina. Herritarroi esfortzu gutxi eskatzen digun ekimen baten bidez, momentu jakin batzuetan guztiok oihukatu izan duguna, era eraginkor batean eguneroko aldarri bilakatu dadin.\nEta zentzu berean, herriko elkarte, ikastetxe, lantegi, komertzio...eta txoko guztietara zabaltzea ere bada ekimenaren helburua.\nEz utzi biharko, erosi zure maindirea. Batu ditzagun indarrak, eman dezagun beste pauso bat eta egin dezagun aurrera.\nGuztion esku dago.


Bizkaiko Foru Aldundiak milioi erdi euro inguruko diru-laguntza eman die adinekoen elkarteen programei\nBizkaiko Foru Aldundiak erretiratuen etxe, klub edo elkarteen programak mantendu eta egiteko diru-laguntzen deialdia arautzen duen Foru Dekretua onartu du. Laguntza horiek emateko datorren urteko aurrekontu-partida 456.000 eurokoa da.\nBarakaldok covid pasaportea lortzen laguntzen die horretarako zailtasunak dituzten adinekoei\nBizkaiko udalerriak "adinekoekin hiri atsegina" izan nahi du.\nDurango Lagunkoiak "Adineko pertsonekiko banku lagunkoia" abian jarri du\nDurango Lagunkoiako talde eragileak sortu du "banku lagunkoia" ekimena, adinekoen eskari gero eta handiagoari erantzuteko; izan ere, talde horrekiko tratuan bankuek lagunkoitasuna galdu dutela salatu dute.\nAdinkeria, "Lagunkoitasuneko Jardunbide egokiak Europan" V. Jardunaldiko gai nagusia\nAbenduaren 2an, Gasteizen ospatu den "Lagunkoitasuneko Jardunbide egokiak Europan" V. Jardunaldiak oso balantze positiboa izan du. Goi mailako hizlari talde batek adinkeriaren gaia hainbat ikuspegitatik landu dute.\nAdineko pertsonei buruzko estereotipo negatiboak oso hedatuta daude Euskadiko 55 urte eta gehiagoko biztanleen artean\nArtolazabalek "Edadismo, zahartzeari eta erretiroari buruzko pertzepzioak" txostena aurkeztu du Lagunkoitasunari buruzko Europako Praktika Onen V. Jardunaldiaren barruan. Azterlan horrek ondorioztatzen du, halaber, gizarteak adinekoak gaizki tratatzen dituela dioen pertzepzioa handitu egin dela. Abadiño Lagunkoia, Zapatila Proiektua Taldea, San Trokaz Nagusien Elkartea eta San Prudentzio Nagusien Elkartearen mendi-ibilaldi lagunkoien proiektuak, Abadiñoko Udalaren laguntzarekin, Euskadi Lagunkoia 2021 Jardunbide Egokiak saria jaso du.\nMoira Allan "Egunero nire buruari zera galdetzen diot: zein da gure bizitza-luzeraren arrazoi existentziala?"\nMoira Allan Moira Allan Old 'Up elkartearen Europako eta Nazioarteko Harremanen karteraren arduraduna da. 70 urtetik gorakoentzako Frantziako elkarte nagusia da, eta gure bizitza luzeenei zentzua eta erabilgarritasuna ematea du helburu. "Tokikotik globalera: adinekoak adinkariaren aurka mobilizatzen dira" gaiaren izenburupean abenduaren 1ean, "Lagunkoitasuneko Jardunbide egokiak Europan" V. Jardunaldian parte hartuko du, Gasteizen.\nFederico Armenteros Ávila "aniztasunak benetakoak diren gizarte inklusibo baten alde lan egin behar dugu"\nFederico Armenteros Ávila "Abenduak 26" Fundazioaren sortzailea eta presidentea da. Datorren abenduaren 1ean, "Lagunkoitasuneko Jardunbide egokiak Europan" V. Jardunaldian parte hartuko du, Gasteizen. "Nagusiak eta LGTBI" izenburupean, gizarte inklusibo baten alde lan egiteko eman dituzten urratsak azalduko dizkigu.\nHanna Swift Doktorea "sare sozialetan, modu esponentzialean igo dira adineko pertsonen koletiboarekiko gorroto-mezuak"\nHannah Swift doktorea Erresuma Batuko Kent Unibertsitateko Psikologia Fakultateko irakasle titularra da. Datorren abenduaren 1ean Lagunkoitasunari buruzko Europako Jardunbide Egokien V. Jardunaldian parte hartuko du, "Adinkeria Komunikabideetan" gaia jorratzeko.\n«Nahi gabeko bakardadea arazo larria da gaur egun Barakaldon»\nPertsona batzuek pairatzen duten isolamendua eta auzo jakin batzuetan bizi direna dira nagusi adinekoen kolektiboak nabarmentzen dituen arriskuen zerrendan\nAgurain, herri lagunkoiago baten alde\nOsasun-krisiak eragindako zailtasunak gorabehera, aurten berriro hasi da adinekoentzako ingurune atsegina sortzea helburu duen programa, eta, aldi berean, haien parte-hartzea sustatu du.\n5 orria 31 orritik


Argia Multimedia. Emakume Abertzaleon VI. Topaketa Feministak\nIraultza feminista egiteko prest eta gogotsu azaldu dira Emakume Abertzaleen VI. Topaketa Feministetan Ondarroan bildu diren 600 emakumeak. Euskal Herriaren burujabetza feminista erdiesteko jarduna egokitzeko beharra ikusi du Bilgune Feministak, eta horren inguruko eztabaida ematea izan da topaketaren helburua. Euskal Herria eta feminismoak aldatu eta patriarkatuak forma berriak hartu baditu ere, duela hamabi urte Bilgune Feminista sortu zeneko plan estrategikoa ardatz hartuta egin baitute gaur arteko bidea.


EBZak "irmo" jokatuko du, inflazioa 2007an handituko dela uste baitu. | Consumer\nEBZak "irmo" jokatuko du, inflazioa 2007an handituko dela uste baitu.\nDatorren hilabeterako tasen igoerarik aurreikusten ez duen entitatearen asmoa da prezioen egonkortasuna epe ertainera mantentzea.\nEuropako Banku Zentralaren (EBZ) hileko buletinak dioenez, inflazioa 2007an handituko delakoan eta % 2 inguru izango delakoan, erakundeak moneta-politikan jardungo du “irmo une egokian” eta prezioen egonkortasuna epe ertainean mantentzeko asmoz.\nEBZak ohartarazi du moneta-politika etorkizunean gogortu egin daitekeela, testuinguru honetan: “ezinbestekoa da inflazio-itxaropenak irmoki ainguratuta egotea prezioen egonkortasunarekin bateragarriak diren mailetan”. Hala ere, Europako moneta-agintaritzak datorren hilean ez du tasen igoerarik iradokitzen.\nEpe ertaineko prezioen egonkortasunerako arriskua dakarten faktoreei “segimendu arretatsua” egingo die EBZk, “diru-hazkundearen eta kredituaren etengabeko dinamismoa, likidezia handiko ingurunean” onartzen baitu. Hala, inflazioa “segur aski” handituko da 2007ko lehen hilabeteetan, eta %2 inguru izango da, aurreikuspenen arabera.\nPetrolio-prezioen aurreko igoerak aurreikusitakoa baino nabarmenagoak izatea, petrolio gordinaren garestitzea, zeharkako zergen igoera eta, batez ere, soldaten bilakaera dira etorkizuneko prezioen egonkortasunerako arrisku nagusietako batzuk, EBZaren arabera, zeinak etxebizitzen zorpetze handiaren berri ere ematen baitu. Azken hilabeteetan egonkortu egin dela dirudien arren, zorpetzearen hazkunde-tasa handiak mantentzen dira, adierazi zuen Europako Banku Zentralak.\nEBZ firmeza-eu inflación-eu


Antibiotikoekiko erresistentzia medikuntza intentsiboko zerbitzu batean - UPV/EHU\nAntibiotikoekiko erresistentzia medikuntza intentsiboko zerbitzu batean\nUPV/EHUk koordinatu duen azterlan batean ez da hauteman hazkunderik antimikrobiarrekiko sentiberatasunean gaikako deskontaminazio digestiboaren (GDD) protokoloa aplikatu ostean\nLehenengo argitaratze data: 2019/12/02\nEzkerretik eskuinera, Andres Canut, AUOko Mikrobiologia Klinikoko Zerbitzuburua, Yanire Llorens doktoregaia eta Alicia Rodriguez. Argazkia: Nuria González. UPV/EHU.\nAzterlana Arabako Unibertsitate Ospitaleko Mikrobiologiako Zerbitzuarekin eta Medikuntza Intentsiboko Zerbitzuarekin (gaikako deskontaminazio digestiboaren protokolo bat ezarri zen bertan 2002an) elkarlanean egin da, eta ez da hauteman hazkunderik antibiotikoekiko erresistentziaren eskuratze tasan, eta balio hori ez zen izan protokolo hori erabiltzen ez duten Espainiako gainerako medikuntza intentsiboko zerbitzuetakoak baino handiagoa.\nAlicia Rodríguez Gascón ikerlaria, Universidad del País Vasco/Euskal Herriko Unibertsitatearen Farmazia eta Farmazia Teknologikoko Laborategikoa, izan da azterlanaren koordinatzailea. Azterlan horretan, Medikuntza Intentsiboko Zerbitzu baten antimikrobiarrekiko sentiberatasun tasak neurtu dira gaikako deskontaminazio digestiboa ezarri aurretik eta ondoren, eta konparatu. Halaber, aipatu datuak gaikako deskontaminazio digestiboa egiten ez duten Espainiako gainerako medikuntza intentsiboko zerbitzuen sentiberatasun datuekin erkatu dira. Ikerlana, «Antibiotic susceptibility trend before and after long-term use of selective digestive decontamination: a 16 year ecological study», Journal of Antimicrobial Chemotherapy aldizkariak eman du argitara, eta Gaixotasun Infekziosoen eta Mikrobiologia Klinikoaren Espainiako Sozietateak urriko buletinean goraipatu du. Lan hori Yanire Llorens Villar UPV/EHUren doktoregaiaren doktorego tesiaren barnean dago.\nGaikako deskontaminazio digestiboan, orofaringean eta hestean xurgatu ezin daitezkeen antimikrobiarrak azalean ematen dira, eta hori medikuntza intentsiboko zerbitzuetan paziente kritikoek pronostiko hobea izatearekin lotuta egon daiteke. Gaikako deskontaminazio digestiboaren abantailei buruz ebidentzia asko dagoen arren, ez da erabilera orokortu jardunbide klinikoan, antimikrobiarrekiko mikroorganismo erresistenteak garatzea bultzatzen duela uste delako. Alabaina, meta-analisian oinarritutako orain gutxiko azterlan batean, ez da hauteman erlaziorik gaikako deskontaminazio digestiboaren eta erresistentzien garapenaren artean.\nArabako Unibertsitate Ospitaleko Mikrobiologia Klinikoko Zerbitzuko, Medikuntza Intentsiboko Zerbitzuko eta Ospitale Farmaziako Zerbitzuko kideez eta UPV/EHUren Ekonomia Aplikatuko Sailekoez osatutako talde diziplina anitzeko batek egindako lanean, Arabako Unibertsitateko Ospitaleko Medikuntza Intentsiboko Zerbitzuko bakterio sentiberatasunaren joera aztertu nahi zen, gaikako deskontaminazio digestiboa ezarri aurreko eta osteko datuak konparatuta. «Gaikako deskontaminazio digestiboaren protokoloa aplikatzen zaie aireztapen mekanikoa jarriko zaien pazienteei, eta gentamizina, kolistina eta B anfoterizinaren % 2ko nahastea aplikatzen zaie ahoko mukosan, eta antibiotiko horien beraien suspentsio bat digestio hodian sei orduan behin. Gainera, aireztapen mekanikoa jarrita duten lehen hiru egunetan, zeftriaxona ematen zaie zain barnetik», diosku Rodríguez Gascón irakasleak. Esan behar da 2002aren hirugarren hiruhilekoan ezarri zela Arabako Unibertsitate Ospitalean gaikako deskontaminazio digestiboa.\nHainbat aldagai kontuan hartu ondoren, denbora serie etenez osatutako estatistika eredu bat garatu zen. Eredu horretan, esku hartzea gaikako deskontaminazio digestiboa zen, eta sentiberatasun tasa antibiotikoen kontsumoaren eta gaikako deskontaminazio digestiboaren ezarpenaren mende adierazi zitekeen. Emaitzek agerian utzi zutenaren arabera, aztertutako 48 agente antimikrobiar/mikroorganismo konbinazioetatik hirutan bakarrik izan zen nabarmena gaikako deskontaminazio digestiboa ezarri aurreko eta ondorengo sentiberatasunen arteko desberdintasuna. Hiru hauetan, zehazki: Escherichia coli eta Proteus mirabilis amoxizilina/azido klabulanikoaren aurrean, eta Enterococcus faecalis gentamizina dosi handien aurrean; sentiberatasuna jaitsi egin zen gaikako deskontaminazio digestiboa ezarri ondoren (% 20ko eta % 27ko murrizketak E. coli eta P. mirabilis kasuetan, hurrenez hurren, eta % 32koa, E. faecalis bakterioan, gentamizina dosi handien aurrean). Zehaztu behar da kasu bakan horiek gehiago izan daitezkeela Espainian eta Europan gertatu den antibiotikoekiko erresistentziaren hazkundearen ondorio (antibiotikoen kontsumoaren hazkundearen ondorioz), medikuntza intentsiboko zerbitzuan gaikako deskontaminazio digestiboaren erabileraren ondorio baino gehiago. Gainera, ez zen hauteman hazkunderik erresistentzien eskuratze tasan gaikako deskontaminazio digestiboa ezarri ondoren.\nOndorioz, azterlanak ez zuen hauteman aldaketa esanguratsurik sentiberatasun tasa orokorrean gaikako deskontaminazio digestiboa ezarri ondoren. Gainera, aipatu tasa ez zen izan gaikako deskontaminazio digestiboa ezarrita ez duten Espainiako medikuntza intentsiboko zerbitzuetakoak baino txikiagoa.\nInprimatu Antibiotikoekiko erresistentzia medikuntza intentsiboko zerbitzu batean


Erosi High Quality PPGI Teilatua Akabera Akustikoko Salmenta From China Fabrikantearen Fabrika\nHasiera > Produktuak > Altzairuzko teilatua > PPGI korrugatuentzako teilatua\nPPGI korrugatuentzako teilatua\nPPGI kalitate handiko teilatu-xaflaren xafla galbanizatua edo galbanizatua da. Kolore-estaldura aplikatzen da oinarri iragankorra eta korrosio-efektua lortzeko. Kalitate handiko PPGI teilatua korrukturako xafla altzairuzko plaka mota bat da, indar handia, iraunkortasuna eta dekorazio arkitektonikoa erabilita. Altzairu indarreko altzairuzko plaka eta tamaina motzeko diseinurako erabilera dela eta, oso erabilgarriak dira teilatuan, horma-azaletan eta hainbat eraikinetan. Erosoa, malgua, eta inoiz ez da inolako mugaketarik izango eraikinean. Kalitate handiko PPGI korrukturako teilatuetarako salgaiak euri-uraren sartzeak saihesten du eta eguraldi baldintza txarrak jasan ditzake. Mota askotako materialetan eta isolamendu termikoko materialetan oso erabiliak izan daitezke teilatua isolatuta edo isolatuta dauden teilatuetako panel konposatuak osatuz. Forma simetrikoa da, estalirik gabeko torlojurik gabe, neat eta ederrez eta korrosioarekiko errendimendu hobea. Eraginkorra eta fidagarria, eta hedapen termikoaren ondorioak jasan ditzake. Eder itxura, instalazio erosoa, drainatze leuna, eraikuntzako material ekonomikoak.\nShandong Hengze New Material Co., Ltd. Txina PPGI korrukturako teilatua xafla fabrikatzailea da, Txinako PPGI korrukturako teilatua lantzeko fabrika propioarekin. Oso ezagunak dira PPGI korrukturako teilatuetarako teilatua salgai, esan dezagun PPGI korrukturako teilatu-xafla.\nKalitate handiko PPGI teilatu korrugatu xaflak orri xafla bikaina eta azaleko kalitatea ditu, flatness eta azalera onarekin. Xafla hotzaren azalera garbi eta argitsua eta estaldurarako erraza da. PPGI kalitate handiko teilatu korrukoen xafla oso erabilia da substratu galbanizatuetan, etxetresna elektrikoetan, hodietan, automobiletan, eraikuntzan, esmalteetan eta beste industrietan.\nKalitate handiko PPGI teilatu korrugatuen eskaera\n1. Eraikuntza: etxe aurrefabrikatua, altzairuzko etxea, etxe mugikorra, villa, bungalow diseinua, etxe / kabina eramangarria, prest egindako etxea, kiosko kabinak, altzairuzko eraikina.\n2. Kontainer fabrikazioa.\n3. Etxetresna elektrikoak eta altzariak.\n4.Etxea eta ontzi fabrikazioa.\n5. Makineria egiturazko piezak bezalakoak, motoreen maskorrak, etab.\nKalitate handiko PPGI zutabeetako korrugatuaren xehetasunak\nProduktuen izena: 600-1250mm kalitate handiko PPGI korrukturako teilatua salgai\nMateriala: ASTM / AISI / SGCC / CGCC / TDC51DZM / TDC52DTS350GD / TS550GD / DX51D + Z\nKalifikazioa: SGCC, DX51D, SPCC\nLodiera: 0,14 mm-0,8 mm\nModelo zenbakia: 660.665.800.825.850.860.875,914,900,1122\nMota: Altzairuzko Plaka\nAplikazioa: Edukiontzi Plaka\nZabalera: 600-1250 mm\nAzalera: estali, estali, estaldura\nKolorea: RAL Kolorea\nZink estaldurak: 40-275 g / m2\nEnbalatzeko: Itsasontzien esportazio estandarra\nKalitate handiko PPGI zutabe korrugatuen ordainketa\n% 30eko gordailua, T / T% 70 B / L kopiaren edo L / Cren aurka.\nIn addition, Shandong Hengze New Material Co., Ltd. China PPGI korrugatu estalitako xafla fabrikatzailea da, ikerketa eta ekoizpen esperientzia urte askotan. Ongi etorri PPGI korrukturatutako estalkien orrialdea.


BIDAIA HASI DUGU, AZKENEAN! | Sorkin\n11 Abe, 2017por admin\nSorkin elkarteko kideontzat egun zoriontsua da gaurkoa eta zurekin ospatu nahi dugu. Badira pare bat urte proiektu kolektibo hau eraikitzeari ekin geniola, eta ordutik hona iragandako denboran itxaropen, asmo eta gaitasunak partekatu ditugu gure artean gogo biziz. Ezin ukatu buruko min txikiren bat edo beste eman digunik, baina askoz ere handi eta ugariagoak izan dira eman dizkigun pozak eta une gogoangarriak. Eta gaur horietako bat ari gara bizitzen: estreinaldi-eguna dugu, toki propio bat estreinatzen ari gara, garen eta egin nahi dugun guztia adierazten hasteko. Azkenean, inauguratu ditugu webgunea, bloga eta logotipoa, denak batera!\nTarte bat hartu eta gure webgunean lasai nabigatzera animatu nahi zaitugu, ikus dezazun zer den Sorkin, nortzuek osatzen dugun, zer egiten dugun eta zergatik. Erabilgarria eta zure gustukoa suertatzea espero dugu; mimo handiz diseinatu dugu eta Leire Llano artistari esker martxan jarri (esker mila, bihotzez, egindako lan ederragatik, Leire!).\nWebgunearen osagarri eta bertan txertatuta, blog hauxe duzu, espazio bizia izateko helburuarekin sortu duguna. Hona, askotariko informazioa joango gara igotzen: berriak, jardueren kronikak, gogoetak, elkarte-bizitzari buruzkoak eta gehiago. Lehen post honetan guretzat oso berezia den zerbait kontatzea erabaki dugu, hasieratik gu pixka bat hobeto ulertzen lagunduko dizulakoan: gure izenaren jatorria. Elkartean egindako ia guztia bezala, gure izena ere su txikian egositako talde-hausnarketa batetik sortu zen. Erabakia hartu genuen elkarrekin igarotako asteburu batean, non gure lehendabiziko planifikazio estrategikoa adosteaz gain, astia izan baikenuen elkarrekin kozinatzeko, paseoan irteteko eta istorioak asmatu eta elkarri kontatzeko.\nSORKIN hitza, izatez, hitz-joko bat da, sorgin eta ekin hitzen elkarketaz sortua.\n“Sorgin” hitzari esanahi berri bat ematen lagundu nahi dugu, edo hobeki esateko, jatorrizko esanahia berreskuratzen. Gaur egun konnotazio negatiboz josirik dagoen arren, jatorrian “emakume jakintsu” esan nahi zuen hainbat hizkuntzatan. Sorginak ez zituzten erre gaiztoak izateagatik edo deabrua gurtzeagatik, ezpada jakintzak menderatzeagatik, beren buruen jabe izan eta askatasunez bizitzeagatik edota iraultza txikiak gidatzeagatik. Hala, sorginen ehiza emakumeak botereguneetatik kanpo uzteko modurik bortitz eta traumatikoenetakoa izan zen, eta ikusezin izatera kondenatu zituen. Sorgin hitza gure izenean txertatuz omenalditxo bat egin nahi diegu, eta beren ekarpen eta borrokek duten balioa aitortu, askotariko klase, etnia eta kondizio sexual zenbaiteko ehunka mila emakumeri.\nGuretzat oinarrizkoa da teoriatik pauso bat haratago joatea eta ekintzak gauzatzea. Heziketaren bidez eraldatu nahi badugu, beharrezkoa da gauzak egiteko erak aldatzea. Horregatik dugu itu bizitza erdigunean kokatzen duten jakintzak esanahi berriz hornitzea eta balioestea. Ez da nahikoa bestelako jendarte-eredu bat posible dela aldarrikatzea; beharrezkoa da berau eraiki eta bizitzea, praktikara ekartzea zentzumenak esnarazten dituen ikaskuntzaren bitartez, emozioetatik eta gozamenetik abiatuta.\nFuntsean, Sorkinen emakume jakintsuetatik jasotako jakintzak ekintza bihurtu nahi ditugu. Ez edonola, ordea. Jakintzat ematen dena “irauli” nahi dugu, objektiboa delakoan ezarri zaigun hori hainbat ikuspegi kritiko eta alternatibotatik zalantzan jarriz. Horregatik hartu dugu abizen bezala “Jakintzen iraultegia” (iraultegia, bai, ondo irakurri duzu: i-raul-te-gi-a), gugandik bertatik hasteko gauzei buelta ematen eta aurretik finkatutako ideiak hausten.\nZu ere, gu bezala, iraultzea gustuko duen horietakoa bazara, gonbidapena luzatzen dizugu gure berripaper elektronikoa jasotzeko izena ematera. Bi hilean behin bidaltzeko asmoa dugu eta blog honetan argitaratutako artikuluak izango ditu eduki nagusi, berri interesgarriekin eta sorpresekin batera. Horrez gain, kontaktu-bilerak egiten ari gara, elkarlanerako aukera bila, interesgarriak iruditzen zaizkigun pertsona eta kolektiboekin; beraz, gurekin aurrez aurre hitz egitea eta elkar ezagutzea nahi baduzu, jarri harremanetan eta ahal bezain laster erantzungo dizugu.\nHementxe gaude eta espero dugu bidaia luze baten hasiera izatea hau; deskubrimendu eta bidelagunez beteriko bidearen hasiera. Bide horretan zurekin bat egingo ahal dugu noizbait. Laster arte!


Kili-kili proiektua – MHLI\nKILI-KILI PROIEKTUAREN SOSLAIA\nKili-kili (1966- ). Euskarak kili-kili egiten zion Jose Antonio Retolazari eta umeei sentsazio bera zabaltzea izan zuen helburu. Jose Antonio euskaltzale itsua zen, euskara maite zuelako ikasi zuen, eta maitasun horrek eraman zuen Bilbon San Anton parrokiako umeen artean esku-orri batzuk euskaraz egitera 1966an. Esku-orriotan parrokiako ekintzen eta jardueren berri ematen zuten, baina umeei zuzenduta zegoenez, Kili-Kili izeneko pertsonaia asmatu eta sortu zuen. Beraz, Kili-Kili izenak adiera asko ditu.\nAlde batetik, mutiko baten izena da, pertsonaia baten izendapena. Mutiko horrek, gainera, gurasoak, jaioterria, hizkuntza eta ardurak ditu.\nBeste alde batetik, mugimendu zabal baten izena da. Umeak alfabetatzeko sortu zen, umeei euren hizkuntzan idazten eta irakurtzen irakasteko, eskolan ez baitzuten horretarako aukerarik. Helburu izan zituen katekesiko umeak lehenengo, eta Euskal Herri osoko umeak gero, berehala hedatu baitzen mugimendua.\nEta azkenik, Kili-Kili alfabetatzeko metodo baten izena da, argitalpen mota guztiak izan zituena, gainerako jarduerekin batera: liburuak, ariketak, Kili-jaiak, ibilaldiak, txokolatadak, kartelak, irratia, Kili-Kili egunak…\nMugimendu honek guztiak jende asko inguratu zuen, jende asko behar baitzen jarduerak antolatzeko, umeekin jarduteko, materialak prestatzeko eta zernahi zeregin egiteko.\nHala eta guzti ere, sortzailea eta eragile nagusia Jose Antonio Retolaza izan zen (Bilbao 1929-Muxika 2014), dudarik gabe. Baina harekin batera, estetika eta irudi alderdiaren asmatzailea Lander Gallastegi (Torreón, Mexiko 1929-Berango 2014) aipatu behar da. Lagun handiak ziren eta eskuz esku lan egin zuten egitasmoaren ibilbide guztian.\nEuskerazaleak elkartearen babespean, zabalkunde lanari ekin zioten teila bako ikastola zerbitzua emateko euskararen egarriz zeuden guraso asko eta askoren seme-alabei.\nIzan ere, Lan ta lan koadernoak euskaraz alfabetatzeko ariketa-koadernoak ziren. Hizkuntza, literatura, historia, dotrina, geografia, matematika… era guztietako gaiak lantzen ziren. Umeek harpidetza bidez etxean hartzen zituzten koadernoak, ariketak egin eta itzuli egiten zituzten zuzentzera, eta behin zuzenduta berriro bidaltzen zitzaizkien. Ariketak prestatzeko, koadernoak zuzentzeko, umeen eskutitz ugari ere ugariei erantzuteko jende askoren lana behar izaten zen, azpiegitura zabala zegoen egitasmoaren inguruan.\nArduradunek helburu argia zeukaten: umeek euskara ikastea esperientzia positibo, alai eta erakargarriaren bitartez; euskara pozgarri izatea. Horregatik, ahaleginak beti zekarren saria, oparia, eta opariek ere helburuarekin bat egiten zuten: txangoa Euskal Herriko lurralde guztiak edo leku historikoak ezagutzeko, euskarazko irakurgaiak, eta abar.\nKili-Kili Bilbon, San Anton parrokian sortu zen, euskara galarazita eta jazarrita zegoen garaian. Parrokia horren arduraduna une horretan Don Klaudio Gallastegi zen, abade euskaltzale eta abertzale sutsua. Bere gain hartu zuen egitasmoaren erantzukizuna, beste batzuk hartu zituen bezala. Kasurako, parrokia horretan eta abade horrek berorrek egin zuen Bilboko lehenengo meza euskaraz. Hain arrakastatsua izan zenez, astero-astero egiten zuen eta hara batzen ziren Bilboko euskaldun eta euskaltzale guztiak euskarazko mezatara. Ordurako lehenengo ikastolak sortzeko hasierako pausuak ematen hasiak ziren, San Antonen bertan izen bereko abesbatza zegoen, dantza-taldea, mendi-taldeak ere eragile handiak ziren gazteak elkartu ahal izateko… Bazegoen giro apur bat Bilbon, orokorrean, eta San Anton elizaren inguruan bereziki.\nBaina berehala zabaldu zen Bizkaiko herri eta auzo guztietara. Herrietako katekesi-taldeen bitartez, sarea eratu zen egitasmoarekin bat egiteko. Horrek bidea eman zien herri ezberdinetako umeen topaketak egiteko, txangoak eta txapelketak antolatzeko.\nBizkaiko muga ere laster igaro zuten, euskararen lurralde guztietara, eta horrek lana biderkatzea ekarri zuen. Izan ere, euskara oraindik batu gabe zegoenez, ordura arte bizkaieraz egiten ziren koadernoak lurralde bakoitzeko hizkerara moldatzen ziren. Horrela, koaderno berak euskalki guztietako aldaerak izaten zituen.\n18.000 harpidedun izatera heldu zen Kili-Kili. Lurraldez hedatzean beste jarduera batzuk ere egiten hasi ziren. Kili-Kili eguna izan zen horietariko bat. Guztiz arrakastatsuak izan ziren halako jai-egunak, egarri itzela zegoen euskaldunak batzeko eta jai-giroan euskaraz bizitzeko. Lehenengoa Bilbon egin zen 1977an, aurreko urtean Mungian egindako ‘Umeen Jaia’ren ostean. Itzelezko arrakasta izan zuen, orduko egunkarietan oihartzun handia izan zuen berriak, Bilboko Kale Nagusia herrietako ume euskaldunez bete zelako. Gero etorri ziren Donostia, Gernika, Iruñea eta beste herri batzuetako Kili-Kili Egunak.\nBilbokoa egin zen egunean aurkeztu zen aldizkariaren formatu berria, komiki itxuran. Beste hizkuntza batzuetan ezagunak ziren komikiak euskarara ekartzea du meritu: Mortadelo eta Filemon, Zipi eta Zape, Pantera Gorriska … Jarraipen itzela izan zuen, 233 zenbaki egin ziren guztira.\nBeste jarduera bat Kili-irratia izan zen, 80ko hamarkadan hasita, astean-astean umeak eurak protagonista zirela irratian egiten zituzten saioak Kili-Kiliren ekintzen berri emanez eta parte hartzea bultzatuz. Bilbon Herri Irratian egiten zuten, Jesus Eguzkiza Eguzki esatari zela; Arrate Irratian, Bernardo Ibarra eta Carlos Olabarriagaren eskutik; Iruñeko Euskalerria Irratian Mikel Bujandaren ardurapean, eta Lapurdiko Gure Irratian, Mattin Larzabalen laguntzaz.\nKili-irratsaioa hasteko sintonia gisa sortu zen Kili-Kili bat, Kili-Kili bi, milaka ume dantzan… kantua, himnotzat geratu izan dena. Eguzkiren hitzak Zorion Egileorrek musikatu eta Deustuko Ikas Ume Abesbatzak kantatu zituen Paskual Barturenen zuzendaritzapean.\nHortik aurrera argitalpenetan bide berriak urratu zituen Kili-Kilik, bilduma berezituen bitartez: Oporretan, Ikas-zale, Komiki-zale, Historia-zale, Jolas-zale, Ipuin-zale eta Jainko-zale. Argitalpen sorta ederra sortu zuten ume eta gaztetxoei euskarazko irakurgai jakingarriak eskaintzeko helburuarekin, jakintza-arlo askotan gainera: euskal kultura, mitologia, historia, pertsonaia historikoak… euskaraz zer irakurri eduki zezaten, inguruko beste edozein hizkuntzatan baizen txukun eta eder.\nGerora, Eusko Jaurlaritza sortu eta Hezkuntzako ardura hartu zuenean, euskara eskoletan legez sartzen hasi zen eta Kili-Kiliri erreleboa hartu zion. Teila bako ikastola eskola arautu bihurtu zen eta laguntzaileen lana profesionalen eskuetara aldatu zen, beste hizkuntza guztietan ohi den moduan.\nKili-Kilik belaunaldi bateko ume euskaldunak alfabetatu zituen, euskara pozgarria zela erakutsi zien, eta baita edozein jakintza-gai euskaraz landu daitekeela ere. Urruneko irakaskuntza sistema bat eratu zuten, guztiz berritzailea. Aipamen berezia merezi du estetika alderdiak, zoragarria delako, itzelezko lan ederra, umeengana heltzeko egokia guztiz. Eta argitaratzaile moduan berrehundik gora produktu utzi ditu. Ez da ondasun makala.\n© Igone Etxebarria Zamalloa\nLABAYRU FUNDAZIOA. Kili-Kili 1966-2016. Euskera pozgarri. Bilbo. Labayru Fundazioa-Bilboko Udala. 2016.\nDokumentu hau aipatzeko: Etxebarria Zamalloa, Igone. (2019). “Kili-kili proiektuaren (1966- ) soslaia”. In MHLI-Memoria Historikoa Literatur Iberiarretan. URL: https://mhli.net/artxiboa/kili-kili-proiektua/\n"Lan ta lan 6" koadernoa (1972)


Herbinghen - Wikipedia, entziklopedia askea.\n50°46′22″N 1°54′42″E / 50.7728°N 1.9117°E / 50.7728; 1.9117Koordenatuak: 50°46′22″N 1°54′42″E / 50.7728°N 1.9117°E / 50.7728; 1.9117\nLicques, Nabringhen, Sanghen, Bainghen eta Hocquinghen\n185 (%47.7) 193 (%49.7)\nHerbinghen Frantziako udalerria da, Pas-de-Calais departamenduan dagoena, Frantzia Garaia eskualdean. 2013an 361 biztanle zituen.\n2007an Herbinghen udalerrian erroldatutako biztanleak 361 ziren. Familiak 129 ziren, horien artean 20 pertsona bakarrekoak ziren (4 bakarrik bizi ziren gizonak eta 16 bakarrik bizi ziren emakumeak), 39 seme-alabarik gabeko familiak ziren, 58 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 149 etxebizitza zeuden, 128 familiaren etxebizitza nagusia ziren, 11 bigarren erresidentzia ziren eta 9 hutsik zeuden. 147 etxeak ziren eta 1apartamentu bat zen. 128 etxebizitza nagusietatik 112 bere jabearen bizilekua ziren, 12 alokairuan okupaturik zeuden eta 5 doan lagata zeuden; 2 etxek bi gela zituzten, 14 etxek hiru zituzten, 25 etxek lau zituzten eta 88 etxek bost zituzten. 117 etxek euren parking plaza propioa zuten azpian. 42 etxetan ibilgailu bat zegoen eta 75 etxetan bat baino gehiago zituzten.\nHerbinghen udalerriko biztanleria-piramidea 2009an .\n2007an lan egiteko adina zuten pertsonak 235 ziren, horien artean 161 aktiboak ziren eta 74 inaktiboak ziren. 161 pertsona aktiboetatik 151 lanean zeuden (89 gizon eta 62 emakume) eta 11 langabezian zeuden (2 gizon eta 9 emakume). 74 pertsona inaktiboetatik 21 erretiraturik zeuden, 22 ikasten zeuden eta 31 "bestelako inaktibo" gisa sailkaturik zeuden.\n2009an Herbinghen udalerrian 128 unitate fiskal zeuden, 375 pertsonek osaturik. Pertsona bakoitzeko diru-sarrera fiskalaren mediana urteko 14.465 euro zen.\n2000. urtean Herbinghen udalerrian 16 nekazaritza-ustiategi zeuden, 605 hektarea erabiltzen.\nSanghen (0,8 km)\nHocquinghen (1,8 km)\nAlembon (2,2 km)\nLicques (2,3 km)\nBainghen (2,3 km)\nSurques (3,6 km)\nBNF: 15268873s (data)


2020an probatu ditzakezun iTunes alternatibarik onenak - Softwareak\niTunes musika, telebistak, filmak eta abar sartzeko ezinbesteko softwarea da, zalantzarik gabe, musika deskargatu edo entzun nahi baduzu, zure iPhone gailuaren segurtasun kopia bat sortu edo IOS gailua kudeatu nahi duzun ala ez, iTunes erabiliz soilik egin dezakezu. Hala ere, IOS erabiltzaile asko iTunes alternatiba bat bilatzen hasi dira, Apple iTunes desagertzen hasi baita.\nMacOS Catalina eguneratze berri eta berrienarekin, iTunes hiru aplikazio desberdinetan banatu da (Podcastak, Apple Music eta Apple Tv), aplikazio bakoitza erabilera zehatz baterako pentsatuta. Aplikazio hauek iTunesek kudeatzen zituen datuen kudeaketa guztia kudeatzen dute.\nDoako Netflix kontuak - Sortzeko modurik onenak\nZergatik ari dira iOS erabiltzaileak iTunes software alternatiboa bilatzen?\nArrazoi asko daude. Puntu batzuk zerrendatu ditugu jarraian.\nIOS gailuarekin zuzenean lortu ezin diren zeregin batzuk lortzeko.\nHaien datuetarako zuzeneko sarbidea lortzeko.\nIOS edo iOS segurtasun kopiekin egindako arazoak kentzeko.\nITunes alternatiba onenen zerrenda:\nWaltr 2 Mac eta Windows eskuragarri dago doako proba egiteko. Bertsio osoa erabiltzeko erosi behar duzu, nahiz eta ez den merkea. Baina softwarea iTunesentzako alternatiba onenetarikoa da. Telefonoa kable bidez edo WiFi bidez ere konekta dezakezu. Argazkiak eta musika segundotan transferi ditzake (AirDrop-en bidez transferitzeko moduan). Fitxategi mota guztiak onartzen ditu. Beraz, WALTR 2 merezi du ematen duzun zentimo bakoitzeko.\nMacX MediaTrans iTunes-en beste alternatiba bat da, iOS gailuen artean datuak transferitzeko eta babeskopia egiteko erabil daitekeena. Erabilgarria izan daiteke musika, bideoak eta filmak Mac edo IOS gailuetatik transferitzeko. ITunesek behar duzun guztia ez badu, baliagarria izan daiteke hau zuretzat. Software honen bidez tonuak ere sor ditzakezu. Gainera, zure euskarriak seguru mantendu ditzakezu enkriptatze bidez.\nMusicBee musika erreproduzitzaile eta musika kudeatzaile harrigarria ere izan daiteke. Ezaugarri eta ezarpen aurreratu ugari ditu musika fitxategiak kudeatu eta erreproduzitzeko.\nMusicBee-ren gaia aldakorra da. Beraz, nahi eta nahi duzun moduan alda dezakezu.\nMusikaren kalitatea hobetu dezakezu.\nITunesetik MusicBee-ra musika fitxategi guztiak erraz inporta ditzakezu minutu gutxitan.\n15 bandako berdinketa du soinuaren kalitatea doitzeko.\n4. DearMob iPhone kudeatzailea\nDearMob iPhone Manager software bakarrean dago. Software hau musika fitxategiak, bideoak transferitzeko, gailurako segurtasun kopia bat sortzeko edo edozertarako erabil dezakezu. Softwarearen itxura nahiko erraza eta erabiltzeko erraza da eta horrek erabiltzaileei softwarea arazorik gabe erabiltzen laguntzen die.\nDearMob iPhone kudeatzailearen ezaugarriak:\nAudio kudeaketa zerbitzu aberatsa du.\nKonpresio tresna ugari ditu software barruan.\nKlik gutxiren buruan gailuaren babeskopia egiteko edo leheneratzeko erabil dezakezu.\nErabiltzaileei segurtasun funtzioak dituzten fitxategiak erraz inportatzen eta esportatzen laguntzen die.\nAntzeko funtzioak eta konfigurazioak dituen iTunes alternatiba sinple baten bila bazabiltza, Anytrans da zure softwarea.\nAnytrans ordainduta dago. Doako bertsioa musika iPodetik Mac / PCra bakarrik transferitzeko erabil dezakezu.\nFitxategiak arakatu, editatu, transferi ditzakezu Anytrans-ekin.\nInterfazerik errazena du.\nMediaMonkey iTunes-en alternatibarik onenetakoa da tresna aurreratuekin. ITunes erabiliz sar zaitezkeen multimedia kudeaketarako tresna guztiak ditu.\nLagungarria da fitxategi bikoiztuak kentzea.\nMultimedia iOS eta beste gailu batzuekin sinkronizatzen erraz laguntzen du.\nAudio formatu ugari onartzen ditu, MP3, M4A, WMA, FLAC eta beste asko barne.\nAudioaren eta bideoaren zure erreprodukzio zerrenda diseinatu eta pertsonaliza dezakezu.\nOrdaindutako eta doako bertsioak ditu.\nIzenak dioen moduan, SynciOS fitxategiak eta datuak iOS gailuekin sinkronizatzeko erabiltzen da. Software honek kudeaketa tresna eta ezarpen harrigarriak ditu, eta hori ezin hobea da iTunesen alternatiba gisa erabiltzeko.\nBi bideetatik multimedia transferentzia onartzen du.\nErabiltzaileari telefonoaren fitxategi guztiak babesteko eta eBookak, musika, bideoak, irudiak, dei tonuak eta beste hainbat iOS gailuekin edo beste gailu batzuekin sinkronizatzeko aukera ematen dio.\nErabat doakoa da bere ezaugarri guztietara sartzeko.\nSynciOSek erabiltzaileari tresnak eta bestelako aukerak modu errazean erabiltzen uzten dio. Musika kudeatzeko bidea ere modu berritzailean aldatuko du.\nHona hemen iTunes-en alternatiba gisa erabil ditzakezun funtzio ugari dituen beste software bat.\nOso erabilgarria da euskarriak kudeatzeko, oso bateragarriak diren bertsioekin.\nZure musika erreprodukzio zerrendak iTunesetik oso azkar eta erraz sinkroniza ditzakezu.\nErabiltzaileari musika sartzeko aukera ematen dio hodeiko zerbitzuen bidez, Dropbox, OneDrive eta Google Drive.\nDr.fone Transfer iTunes eta iTunes eta Mac gailuetatik multimedia eta bestelako datuak ordenagailura iTunes gabe transferitzeko erabil daitekeen beste iTunes alternatiba bat da.\nDr.fone Transferentziaren ezaugarriak:\nErabiltzaileari iOS gailu batetik ordenagailura datu guztiak babesten uzten dio eta beste Apple gailu batera transferitzen du iPhone, iPad edo IOS gailu berria konfiguratzeko.\nEz du iTunesik behar datuen transferentzia egiteko.\nOso bateragarria den softwarea da.\nFidelia musika kudeatzailea da, baita iTunesen alternatiba harrigarria ere. Hainbat audio eta bideo formatu egokitzeko eta pertsonalizatzeko ere erabil daiteke.\nFLAC audio formatua onartzen du.\nIZotope teknologia du, bihurketa errazak eta kalitatezkoak egiteko.\nMultimedia formatuen pertsonalizazio mota desberdinetarako interfaze sinplea du.\nEntzungailuen birtualizazioarekin ondo agertzen da eta horrek esperientzia harrigarria eskaintzen dio erabiltzaileari.\niTunes-ek zenbaitetan eguneratze berriak aurkez ditzake eta askotan iTunes denda bisitatu behar izaten duzu, batzuetan oso kezkagarria izan daiteke. Gainera, guztiok baldintza desberdinak ditugu buruan multimedia kudeatzaile ezin hobea izateko.\nGoian zerrendatu dudan iTunes software alternatiboa oso erabilgarria izan daiteke eta iTunesen ordez erabil daiteke. Musika, argazkiak, bideoak edo beste edozein fitxategi zure IOS gailutik zure ordenagailura / Macera transferitu nahi duzun ala ez, zerrendatutako edozein software erabil dezakezu. Probatu eta etorkizunean erabiltzeko deskargatu dezakezu egokia dela eta zure behar guztiak asetzen badituzu.\nkable gabeko telebistako aukerak\nDoako filmak igarotzeko 3 gune onenak\ndoako filmak deskargatu edo erregistratu gabe\npelikulak linean ikusteko lekurik onena\ndoako psn kodeak sortzailerik gabe\nzer guneak craigslist bezalakoak dira


Egia Euskaraz Eguna egingo dute ostiralean Plaza Haundin : Irutxuloko Hitza\nEgia Euskaraz Eguna antolatu du auzoko euskara batzordeak ostiralerako, ekainaren 26rako. Maiatzaren 16an egin behar zuten euskararen aldeko eguna, baina pandemiaren ondorioz, bertan behera uztea erabaki zuten; orain, “auzoa biziberritzeko” asmoz berrartu dute jarduera.\nEz dago surik kerik gabe, badakizu! lelopean, bertso saio bat prestatu du Egiako euskara batzordeak ostiralerako. Plaza Haundin izango da, 20:00etan, eta Miren Artetxe, Ane Labaka, Agin Laburu eta Beñat Gaztelumendi arituko dira bertsolari lanetan; Maddi Gallastegi bertsolaria izango da gai jartzailea.\nSegurtasun neurriak bermatzeko, leku mugatuak izango dira, eta aurretik sarrera erosi beharko da: hiru euroren truke salgai dira dagoeneko Kata eta Koxko tabernetan, eta Arkatza liburu dendan.\nEuskara batzordeko Alain Urizarrek azaldutakoaren arabera, egunaren helburua da pandemiak eragindako konfinamenduaren ostean “auzoa biziberritzea”, baita belaunaldi desberdinetako auzotarrak elkartzea ere: “Hain zuzen, horregatik aukeratu genuen lelo hori. Hertzainak taldearen abesti baten esaldi bat da, eta ‘Goazen!’ telebista saioan ere agertzen da, beraz, adin guztietako pertsonak sentitu daitezke identifikatuta horrekin”.\nGainera, azaldu du sua eta kearen metafora oso egokia iruditzen zaiela une honetan: “Auzoari bizitza emango dioten su txikiak oso garrantzitsuak dira, esaterako, elkarteak eta auzotarrak, eta hori irudikatu nahi dugu leloarekin”, gehitu du. Halaber, dirua bildu eta mezua zabaltzeko asmoz, txiskero batzuk jarri dituzte salgai Kata eta Koxko tabernetan, eta Arkatza liburu dendan, Egia Euskaraz Egunaren leloa estanpatuta dutenak.


Binako berdinketarekin amaitu du Goierri Gorrik liga Leioaren aurka – Goierri Gorri\nGoierri Gorri 2-2 Leioako Emakumeak Ilintxa 2-3 Goierri Gorri OHOREZKO MAILA:\nGoierri Gorri 0-0 Añorga\nGoierri Gorri 1-3 Arizmendi TXAP. FASEA:\nAloñamendi 2-0 Goierri Gorri “B”\nGoierri Gorri “A” 1-7 Lagun Onak\nBergara B 1-2 Goierri Gorri “C” Goierri Gorri “A” 2-6 Tolosa “D”\nGoierri Gorri “B” 0-0 Aizkorri “B”\nLiga erregularreko azken neurketa jokatu zuten Goierri Gorrik eta Leioako Emakumeak taldeek Loinazen. Binako berdinketarekin amaitu zen norgehiagoka markagailuan denetik gertatu ondoren. Azken minutuan egin zuten gola etxekoek, puntu bat bildu eta sailkapenean 7. postuan.\nErritmo handiko partida izan zen ostiralekoa. Leioak baloiaren jabetza nahi zuen baina behin hanketan izanda ez zuten aurrera egiterik lortzen. Goierri Gorrik baloiaren kontrol handiegirik izan ez arren ez zuen asko nabaritu harren falta eta ongi kokatu ziren berdegunean. Arriskua baloi luzeekin egiten zuten bi taldeek baina atearen aurrean asmatu gabe. Aldageletara joan aurretik Helenak egin zuen gola, 1-0 etxekoen alde.\nBueltan ordea bizkaitarrak bizi zelairatu ziren eta markagailua berdintzea lortu zuten. Nagusi ziren jokoan eta aukera ugari egin zituzten Leioakoek, baina goierritarrak ere arriskuz gerturatzen ziren aurkarien atera. Partida puskatu eta aurretik jarri ziren bizkaitarrak, 1-2. Baina ez zituzten besoak jaitsi gorriek eta 94garren minutuan Alaznek egin zuen binakoa, 2-2. Puntu honekin 7. postuan amaitu du Goierri Gorrik liga. Asteburuan Leioaren aurka jokatuko dute kopako kanporaketa Igartzan, arratsaldeko 6etan. Partida bakarrera izango da kanporaketa.\nAzken aurreko partida zuten jubenilek, 2-3 Ilintxari Bikuña zelaian irabaziz. Gogotsu hasi zuen partidua Goierri Gorri taldean Legazpin. Partidu berdindua zen baina gorriek aurreratzea lortu zueten Lierniren golarekin. Bigarren zatia ere antzera hasi zen, bi ateetan aukerekin. Amaiak 0-2koa egin zuen aldea handitzeko, baina legazpiarrek ezerezean utzi zuten 1-2koa eginez. Partidua alde batera eta bestera zegoenean Goierrik korner bidez 1-3koa egin zuen, Anek oraingoan. 80. minutuan epaileak goierritarren aurkako penaltia adierazi zuen eta Ilintxak amaierako 2-3koa egin zuen.\nKadeteetan ohorezko mailan ez zen golik izan Añorgaren aurkakoan. Lehen mailan berriz 1-3 galdu zuten goierritarrek Arizmendiren kontra. Infantiletan bestetik, txapeldunen fasean 2-0 galdu zuen Goierri Gorri “B”-k Aloñamendiren zelaian. Kopan berriz Goierri Gorri “A”-k 1-7 galdu zuen etxean Lagun Onaken aurka, Goierri Gorri “C”-k 1-2 irabazi zuen Bergaran. Alebin mailan ere izan da jardunaldia, Goierri Gorri “A”-k 2-6 galdu zuen Igartzan Tolosaren aurka; bestetik golik ez zen izan Goierri Gorri “B” eta Aizkorriren artekoan.


UEMC REAL VALLADOLID BALONCESTO – ACUNSA GIPUZKOA BASKET (89-99) | Acunsa Gipuzkoa Basket\n17 Oct UEMC REAL VALLADOLID BALONCESTO – ACUNSA GIPUZKOA BASKET (89-99)\nPosted at 21:17h in Kronikak, Urrezko LEB\tby\tGBC\nValladoliden Acunsa Gipuzkoaren bi saskiratzeekin hasten zen partida, 0-4 (2. min). 6,75etik saskiratzen zuen Valladolidek bere kutxatila inauguratzeko. Simonsek ondoz ondoko bi hiruko idazten zituen 5-11 markagailua jartzeko (4. min). Bi taldeek eraso txarrak egiten zituzten hurrengo minutuetan, 7-13 (7. min). Etxekoen 5-0,ko partziala 12-13ko markagailua jartzen zuen (8. min). Barton etxekoen partziala gelditzen zuen hiruko batekin. Hiruko trukea laurdenaren azken uneetan, 18-21, amaitzeko.\nBarton entxufatuta ateratzen zen, eta beste hiruko bat idazten zuen (gaueko hirugarrena) bigarren laurdeneko lehen jokaldian. Erantzun lokala beste hirukoitz batekin iristen zen, 21-24 (11. min). Zubizarreta eta Simons-en puntuekin Acunsa Gipuzkoari laguntzen zioten saski-trukea, 26-32 (14. min). Acunsaren partziala 0-10ekoa zen, markagailuan alderik handiena jartzeko: 14 puntu, 26-39 (15. min). Acunsa Gipuzkoa 6,75etik min handia egiten ari zen laurdenan, atsedenetik 3 minutura 11 sartu baitzuen, Anderren azkena, 31-48 markagailua jartzen zuena (17. min). Valladolidek, jaurtiketa libretik saskiratzen zuen, Acunsa Gipuzkoa bitartean hiruko marratik: 35-54 (19. min). Delasen saski batekin atsedenaldia iristen zen, 38-56.\nAtsedenaldiaren ondoren Valladolid saskiratzen hasten zen, baina Acunsa Gipuzkoak bi hiruko sartzen zituen, Mallers eta Simons-ek, 40-62 (22. min). Bisitariek hiruko marratik mina egiten jarraitzen zuten, 17 lortuz 24 minutuan, Simonsek azkena, 45-68 minutuan (24 min). Acunsa Gipuzkoaren partida oso serioa, hiruko marratik estutzen jarraitzen zuena, 53-77 (28 min). Laurdenaren amaieran Roker eta Simons saskiratzen zuten laurdena 60-81 amaitzeko.\nAzken laurdena etxekoen hirukoarekin hasten zen. Acunsarentzat Proleta saskiratzen zuen. Etxekoen partziala, 9-0koa zen, distantzia 11-ra murrizteko, 72-83 (32. min). Delas Acunsarentzat saskiratzen zuen baina taldea ez zuen saskia hain erraz aurkitzen. Valladoliden ondoz ondoko 5 puntu jarraian, aldea hamar puntutik jaisten zuten, 77-85 (34. min). Oraingoan, Acunsak bost puntu segidan lortzen zituen 13 gora jartzeko, 77-90 (35 min). Acunsak abantaila mantentzen zuen hurrengo minutuetan. Valladolidek markagailua berriro estutzen zuen 5-0ko partzial berri baten ondoren, 84-93 (38. min). Acunsak baloia galtzen zuen, eta Valladolidek erraz saskiratzen zuen, 87-93 amaiera 49 segundora, 6 puntuko aldea jarriz. Amaieratik 27 segundora Acunsa jaurtiketa libretik saskiratzen zuen 8 gora jarraitzeko, 89-97. Mallersen bi jaurtiketa librerekin amaitzen zen partida, 89-99.\nCrónica, Donostia, GBC, Gipuzkoa, Gipuzkoa Basket, Partido